               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.7.2019
            COM(2019) 314 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη συμπλήρωση των οδηγιών διαπραγμάτευσης για το αναπτυξιακό πρόγραμμα της Ντόχας όσον αφορά τις διαπραγματεύσεις σχετικά με ένα πολυμερές πλαίσιο διευκόλυνσης των επενδύσεων

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Στις 13 Δεκεμβρίου 2017, στην ενδέκατη υπουργική διάσκεψη του Παγκόσμιου Οργανισμού Εμπορίου (ΠΟΕ), 70 μέλη του ΠΟΕ εξέδωσαν κοινή δήλωση για τη διευκόλυνση των επενδύσεων για την ανάπτυξη
                     1
                  , με την οποία ζήτησαν τη διεξαγωγή «διαρθρωμένων συζητήσεων με στόχο την ανάπτυξη πολυμερούς πλαισίου για τη διευκόλυνση των επενδύσεων». Σκοπός των συζητήσεων αυτών είναι να προσδιοριστούν και να αναπτυχθούν τα στοιχεία ενός πλαισίου για τη διευκόλυνση των άμεσων ξένων επενδύσεων (ΑΞΕ). Η Ευρωπαϊκή Ένωση (ΕΕ) και τα κράτη μέλη της υποστήριξαν ένθερμα και προσχώρησαν στην πρωτοβουλία.

                  Η ΕΕ συμμετείχε ενεργά στις διαρθρωμένες συζητήσεις που πραγματοποιήθηκαν κατά τη διάρκεια του 2018 στο πλαίσιο του ΠΟΕ. Οι συζητήσεις ήταν διαφανείς και ανοιχτές σε όλα τα μέλη του ΠΟΕ και κατέληξαν σε έναν «κατάλογο ελέγχου των θεμάτων που τέθηκαν από τα μέλη», ο οποίος περιέχει τα πιθανά στοιχεία ενός πλαισίου για τη διευκόλυνση των ΑΞΕ τα οποία προσδιορίστηκαν από τα μέλη του ΠΟΕ. Αυτός ο «κατάλογος ελέγχου» εγκρίθηκε σε συνεδρίαση απολογισμού στις 6 Δεκεμβρίου 2018.

                  Το 2019 ξεκίνησε μια νέα φάση των συζητήσεων. Τα μέλη του ΠΟΕ συμφώνησαν ως προς ένα χρονοδιάγραμμα συνεδριάσεων για το πρώτο εξάμηνο του έτους, το οποίο θα αφιερωθεί στην ανάπτυξη των στοιχείων που περιλαμβάνονται στον κατάλογο ελέγχου. Αυτό το διερευνητικό έργο για την ανάπτυξη των εν λόγω στοιχείων παραμένει διαφανές και ανοιχτό σε όλα τα μέλη του ΠΟΕ. Η συζήτηση θα καλύπτει όλα τα στοιχεία του «καταλόγου ελέγχου», με βάση παραδείγματα υφιστάμενων διατάξεων σε διμερείς ή πολυμερείς συμφωνίες που σχετίζονται με τη διευκόλυνση των επενδύσεων. Τα παραδείγματα αυτά συγκεντρώνονται σε μια «Συλλογή παραδειγμάτων από κείμενα». Τον Ιούλιο του 2019 θα πραγματοποιηθεί συνεδρίαση απολογισμού. Το φθινόπωρο του 2019 τα μέλη αναμένεται να αρχίσουν να προτείνουν ειδικά κείμενα σχετικά με ένα πολυμερές πλαίσιο για τη διευκόλυνση των επενδύσεων. Αυτό σημαίνει ότι η πρώτη φάση των διαπραγματεύσεων αναμένεται να αρχίσει τον Σεπτέμβριο-Οκτώβριο του 2019.

                  Οι διαπραγματεύσεις θα πρέπει να διεξαχθούν στο πλαίσιο του ΠΟΕ και να παραμείνουν διαφανείς και ανοιχτές σε κάθε μέλος του ΠΟΕ που αποφασίζει να προσχωρήσει. Κατά τη διάρκεια των διαπραγματεύσεων, τα συμμετέχοντα μέλη μπορούν να υποβάλουν οποιαδήποτε πρόταση διαπραγμάτευσης σχετική με τη διευκόλυνση των ΑΞΕ, είτε στην αρχή είτε σε μεταγενέστερο στάδιο της διαπραγματευτικής διαδικασίας στο πλαίσιο του ΠΟΕ.

                  Η Επιτροπή έλαβε εξουσιοδότηση από το Συμβούλιο, στο πλαίσιο του αναπτυξιακού προγράμματος της Ντόχας (DDA), για διαπραγματεύσεις στο πλαίσιο του ΠΟΕ, μεταξύ άλλων, για το εμπόριο και τις επενδύσεις
                     2
                  . Δεδομένου ότι οι ΑΞΕ αποτελούν σημαντικό μέσο προαγωγής του διεθνούς εμπορίου και επειδή η διευκόλυνση των επενδύσεων είναι ένας τρόπος προώθησης των διασυνοριακών επενδύσεων, καθώς συμβάλλουν στη διασφάλιση ενός σταθερού και προβλέψιμου κλίματος για τις ΑΞΕ παγκοσμίως
                     3
                  , οι νέες διαπραγματεύσεις του ΠΟΕ για τη διευκόλυνση των επενδύσεων καλύπτονται από την υφιστάμενη εξουσιοδότηση, καθώς εντάσσονται στον τομέα του εμπορίου και των επενδύσεων
                     4
                  . Ως εκ τούτου, δεν απαιτείται νέα απόφαση του Συμβουλίου που να εγκρίνει την έναρξη διαπραγματεύσεων σύμφωνα με το άρθρο 218 παράγραφος 3 της Συνθήκης για τη λειτουργία της Ευρωπαϊκής Ένωσης (ΣΛΕΕ).

                  Ωστόσο, παρότι το εμπόριο και οι επενδύσεις δεν αποτελούν νέο θέμα στην ημερήσια διάταξη του ΠΟΕ
                     5
                  , οι διαπραγματεύσεις για τη διευκόλυνση των επενδύσεων θα μπορούσαν να είναι καινοφανείς ως προς ορισμένες πτυχές και ενδέχεται να αφορούν ορισμένα θέματα για τα οποία η ΕΕ έχει συγκεκριμένες προτεραιότητες. Ως εκ τούτου, προκειμένου να οριοθετηθούν με μεγαλύτερη ακρίβεια οι διαπραγματεύσεις, η Επιτροπή συνιστά στο Συμβούλιο την έκδοση συμπληρωματικών οδηγιών διαπραγμάτευσης, που να αφορούν ειδικά τις διαπραγματεύσεις που θα διεξαχθούν στο πλαίσιο του ΠΟΕ για τη διευκόλυνση των επενδύσεων.

                  Οι προτεινόμενες διαπραγματευτικές οδηγίες αποσκοπούν να διασφαλίσουν ότι η ΕΕ είναι σε θέση να συμμετάσχει στη διαπραγμάτευση για κάθε στοιχείο διευκόλυνσης των επενδύσεων που προτείνεται από τα συμμετέχοντα μέλη του ΠΟΕ κατά τη διάρκεια των διαπραγματεύσεων, με πλήρη σεβασμό του κεκτημένου και των πολιτικών επιλογών της ΕΕ στις διαπραγματεύσεις για θέματα εμπορίου και επενδύσεων.

                  Για την ΕΕ, οι στόχοι των διαπραγματεύσεων είναι η διευκόλυνση των ΑΞΕ από τους επενδυτές και τις επιχειρήσεις, συμπεριλαμβανομένων των πολύ μικρών, των μικρών και των μεσαίων επιχειρήσεων, και η δημιουργία νέων ευκαιριών για την προώθηση της ανάπτυξης χωρίς αποκλεισμούς και της βιώσιμης ανάπτυξης. Ένα πολυμερές πλαίσιο διευκόλυνσης των επενδύσεων θα μπορούσε να διευκολύνει τις παγκόσμιες επενδύσεις κατά τον ίδιο τρόπο με τον οποίο ο ΠΟΕ συμβάλλει στη διευκόλυνση του παγκόσμιου εμπορίου με τη συμφωνία για τη διευκόλυνση του εμπορίου. Για να επιτευχθεί ένα αποτέλεσμα υψηλού επιπέδου, με τη συμμετοχή όσο το δυνατόν περισσότερων μελών του ΠΟΕ, οι κανόνες και οι δεσμεύσεις θα πρέπει να προβλέπουν κατάλληλη ευελιξία για τα μέλη.

               •Συνέπεια με τις ισχύουσες διατάξεις στον τομέα πολιτικής

                  Οι προαναφερόμενοι στόχοι συνάδουν με τη Συνθήκη για την Ευρωπαϊκή Ένωση (ΣΕΕ), η οποία προβλέπει ότι η ΕΕ θα πρέπει να εργάζεται με στόχο «την προώθηση της ενσωμάτωσης όλων των χωρών στην παγκόσμια οικονομία, μεταξύ άλλων και μέσω της προοδευτικής κατάργησης των περιορισμών του διεθνούς εμπορίου»
                     6
                  .

                  Το Ευρωπαϊκό Συμβούλιο της 28ης και 29ης Ιουνίου 2018 εξουσιοδότησε την Επιτροπή να επιδιώξει τον εκσυγχρονισμό του ΠΟΕ προκειμένου: 1) ο ΠΟΕ να εξελιχθεί και να αποκτήσει μεγαλύτερη ικανότητα προσαρμογής σε έναν μεταβαλλόμενο κόσμο και 2) να ενισχυθεί η αποτελεσματικότητά του. Ο εκσυγχρονισμός των δραστηριοτήτων θέσπισης κανόνων του ΠΟΕ, που αποτελεί έναν από τους κύριους στόχους των διαπραγματεύσεων για τη διευκόλυνση των επενδύσεων, αποτελεί τον κεντρικό πυλώνα της εν λόγω διαδικασίας.

                  Στις 18 Σεπτεμβρίου 2018 η Επιτροπή υπέβαλε έγγραφο προβληματισμού
                     7
                   σχετικά με τον εκσυγχρονισμό του ΠΟΕ. Στο πλαίσιο της ενίσχυσης της λειτουργίας θέσπισης κανόνων του ΠΟΕ, η Επιτροπή υπογράμμισε, μεταξύ άλλων, ότι «σύμφωνα με τις κοινές δηλώσεις που συμφωνήθηκαν στο Μπουένος Άιρες, βρίσκονται ήδη σε εξέλιξη εργασίες στους τομείς της [...] διευκόλυνσης των επενδύσεων, αλλά θα χρειαστούν περαιτέρω προσπάθειες για την αντιμετώπιση των κενών και την επικαιροποίηση του εγχειριδίου κανόνων του ΠΟΕ.»

                  Η ΕΕ προωθεί συστηματικά φιλόδοξους κανόνες όσον αφορά τη διαφάνεια και τις εσωτερικές κανονιστικές ρυθμίσεις στους τομείς της παροχής υπηρεσιών και τους άλλους τομείς στις διαπραγματεύσεις της για συμφωνίες ελεύθερων συναλλαγών. Οι διαπραγματευτικές οδηγίες που προτείνονται για τις διαπραγματεύσεις που αποσκοπούν στη διευκόλυνση των επενδύσεων θα πρέπει να βασίζονται στην ίδια προσέγγιση με την προσέγγιση την οποία ακολουθεί η ΕΕ στις συμφωνίες ελεύθερων συναλλαγών που συνάπτει.

               •Συνέπεια με άλλες πολιτικές της Ένωσης

                  Οι κανόνες που μπορεί να προτείνει η ΕΕ στο πλαίσιο του ΠΟΕ θα πρέπει να συνάδουν πλήρως με τη σχετική ενωσιακή νομοθεσία για την εσωτερική αγορά και να βασίζονται σ’ αυτήν και θα πρέπει επίσης να αντικατοπτρίζουν τις προτάσεις που έχει διατυπώσει η ΕΕ στο πλαίσιο διμερών διαπραγματεύσεων.

                  Οι προτεινόμενες διαπραγματευτικές οδηγίες επιβεβαιώνουν ότι κάθε κανόνας ή δέσμευση που συμφωνείται από την ΕΕ θα πρέπει να συνάδει με το ενωσιακό νομικό πλαίσιο (σημείο 5 του παραρτήματος).

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφοι 3 και 4 της ΣΛΕΕ.

                  Σύμφωνα με το άρθρο 207, όταν πρόκειται να διεξαχθούν διαπραγματεύσεις για συμφωνίες σχετικά με την κοινή εμπορική πολιτική, η Επιτροπή υποβάλλει συστάσεις στο Συμβούλιο. Οι διαπραγματεύσεις αυτές διεξάγονται από την Επιτροπή, σε συνεννόηση με ειδική επιτροπή που ορίζεται από το Συμβούλιο για να την επικουρεί στο έργο αυτό και στο πλαίσιο των οδηγιών που μπορεί να της απευθύνει το Συμβούλιο.

                  Το άρθρο 218 παράγραφος 3 της ΣΛΕΕ ορίζει ότι η Επιτροπή υποβάλλει συστάσεις στο Συμβούλιο. Το Συμβούλιο είναι αρμόδιο να εκδίδει αποφάσεις που παρέχουν εξουσιοδότηση για την έναρξη διαπραγματεύσεων και, σύμφωνα με το άρθρο 218 παράγραφος 4 της ΣΛΕΕ, μπορεί να απευθύνει οδηγίες στον διαπραγματευτή και να ορίσει ειδική επιτροπή σε διαβούλευση με την οποία πρέπει να διεξαχθούν οι διαπραγματεύσεις.

                  Όσον αφορά τις διαπραγματεύσεις του ΠΟΕ για τη διευκόλυνση των επενδύσεων, το Συμβούλιο ενέκρινε ήδη την έναρξη διαπραγματεύσεων στο πλαίσιο του ΠΟΕ σχετικά με το εμπόριο και τις επενδύσεις και εξέδωσε σχετικές οδηγίες προς την Επιτροπή . Ωστόσο,  είναι αναγκαία η έκδοση συμπληρωματικών  διαπραγματευτικών οδηγιών, προκειμένου να οριοθετηθούν με μεγαλύτερη ακρίβεια οι εν λόγω διαπραγματεύσεις. Συνεπώς, η Επιτροπή συνιστά στο Συμβούλιο να εκδώσει απόφαση βάσει του άρθρου 207 παράγραφος 4 πρώτο εδάφιο, σε συνδυασμό με το άρθρο 218 παράγραφοι 3 και 4 της ΣΛΕΕ.

               •Επικουρικότητα (σε περίπτωση μη αποκλειστικής αρμοδιότητας)

                  Η κοινή εμπορική πολιτική αποτελεί πεδίο αποκλειστικής αρμοδιότητας της ΕΕ δυνάμει του άρθρου 3 της ΣΛΕΕ. Κατά συνέπεια, δεν εφαρμόζεται η αρχή της επικουρικότητας (άρθρο 5 παράγραφος 3 της ΣΕΕ).

               •Αναλογικότητα

                  Η σύσταση της Επιτροπής συνάδει με την αρχή της αναλογικότητας (άρθρο 5 παράγραφος 4 της ΣΕΕ).

               •Επιλογή της νομικής πράξης

                  Απόφαση του Συμβουλίου της Ευρωπαϊκής Ένωσης σχετικά με την έκδοση οδηγιών για τη διεξαγωγή διαπραγματεύσεων για τη διευκόλυνση των επενδύσεων, στο πλαίσιο του ΠΟΕ,  με στόχο τη συμπλήρωση των οδηγιών που έχουν εκδοθεί προς την Επιτροπή σχετικά με το αναπτυξιακό πρόγραμμα της Ντόχας.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

                  Άνευ αντικειμένου.

               •Διαβουλεύσεις με τα ενδιαφερόμενα μέρη

                  Δεν έχει πραγματοποιηθεί δημόσια διαβούλευση, δεδομένου ότι τα ουσιώδη στοιχεία των διαπραγματεύσεων του ΠΟΕ δεν είναι ακόμη γνωστά.

                  Η Επιτροπή διαβουλεύεται τακτικά με τα ενδιαφερόμενα μέρη, μεταξύ άλλων στο πλαίσιο της ομάδας εμπειρογνωμόνων για τις εμπορικές συμφωνίες
                     8
                   και του διαλόγου με την κοινωνία των πολιτών
                     9
                  .

               •Συλλογή και χρήση εμπειρογνωσίας

                  Άνευ αντικειμένου.

               •Εκτίμηση επιπτώσεων

                  Δεν πραγματοποιήθηκε εκτίμηση επιπτώσεων για τους εξής λόγους: Οι διαπραγματεύσεις του ΠΟΕ για τη διευκόλυνση των επενδύσεων βασίζονται στην υφιστάμενη εξουσιοδότηση της Επιτροπής από το Συμβούλιο για διεξαγωγή διαπραγματεύσεων στο πλαίσιο του ΠΟΕ (βλ. σημείο 1). Το αντικείμενο των διαπραγματεύσεων δεν αντιπροσωπεύει νέο τομέα πολιτικής· οι διαπραγματεύσεις αποτελούν τη συνέχεια ευρύτερων διαπραγματεύσεων στο πλαίσιο του ΠΟΕ, οι οποίες έχουν πλέον επικεντρωθεί σε έναν πιο συγκεκριμένο τομέα, που δεν συμπεριλαμβάνει την ελευθέρωση των επενδύσεων ή την προστασία των επενδύσεων.

                  Με βάση τα πιθανά στοιχεία ενός πολυμερούς πλαισίου για τη διευκόλυνση των επενδύσεων τα οποία προσδιορίζονται στον «κατάλογο ελέγχου», δεν υπάρχει καμία ένδειξη ότι η κύρωση μιας τέτοιας συμφωνίας θα είχε σημαντικό αντίκτυπο για την ΕΕ. Θα οδηγήσει μάλλον σε κωδικοποίηση πρακτικών που είναι ήδη καθιερωμένες στην ΕΕ. Οι επιπτώσεις των πιθανών νέων κανόνων και δεσμεύσεων που απορρέουν από τις διαπραγματεύσεις στο πλαίσιο του ΠΟΕ μπορεί να είναι πιο σημαντικές για ορισμένες τρίτες χώρες, ιδίως τις αναπτυσσόμενες και τις λιγότερο ανεπτυγμένες χώρες. Ωστόσο, δεν μπορούν να προσδιοριστούν εκ των προτέρων. Πρώτον, επειδή δεν έχουν υποβληθεί ακόμη οι διαπραγματευτικές προτάσεις από τα συμμετέχοντα μέλη του ΠΟΕ. Δεύτερον, επειδή δεν είναι γνωστό ποια μέλη θα αναλάβουν δεσμεύσεις όσον αφορά τους νέους κανόνες και υποχρεώσεις του ΠΟΕ και, αν ναι, σε ποιο χρονικό διάστημα.

                  Όταν οι πιθανές επιπτώσεις είναι σαφέστερες, δηλαδή όταν το περιεχόμενο του πολυμερούς πλαισίου και οι δεσμεύσεις των μελών του ΠΟΕ διευκρινιστούν περισσότερο, η Επιτροπή θα επανεκτιμήσει την ανάγκη για διεξοδικότερη ανάλυση. Αυτό θα πρέπει να γίνει το αργότερο κατά την ολοκλήρωση των διαπραγματεύσεων στο πλαίσιο του ΠΟΕ.

                  Η ΕΕ θα συμμετάσχει ενεργά και θα υποβάλει προτάσεις από τα πρώτα στάδια των διαπραγματεύσεων για να επηρεάσει το αποτέλεσμα.

               •Καταλληλότητα και απλούστευση του κανονιστικού πλαισίου

                  Άνευ αντικειμένου.

               •Θεμελιώδη δικαιώματα

                  Η πρωτοβουλία συνάδει πλήρως με τον Χάρτη των Θεμελιωδών Δικαιωμάτων της Ευρωπαϊκής Ένωσης.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η πρωτοβουλία δεν έχει δημοσιονομικές επιπτώσεις.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Άνευ αντικειμένου.

               •Επεξηγηματικά έγγραφα (για οδηγίες)

                  Άνευ αντικειμένου.

               •Αναλυτική επεξήγηση των επιμέρους διατάξεων της πρότασης

                  Άνευ αντικειμένου.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη συμπλήρωση των οδηγιών διαπραγμάτευσης για το αναπτυξιακό πρόγραμμα της Ντόχας όσον αφορά τις διαπραγματεύσεις σχετικά με ένα πολυμερές πλαίσιο διευκόλυνσης των επενδύσεων

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Στο πλαίσιο του αναπτυξιακού προγράμματος της Ντόχας, το Συμβούλιο ενέκρινε την έναρξη διαπραγματεύσεων στο πλαίσιο του Παγκόσμιου Οργανισμού Εμπορίου (ΠΟΕ) και απηύθυνε οδηγίες προς την Επιτροπή, μεταξύ άλλων όσον αφορά το εμπόριο και τις επενδύσεις.

               (2)Στις 13 Δεκεμβρίου 2017, στην ενδέκατη υπουργική διάσκεψη του Παγκόσμιου Οργανισμού Εμπορίου, 70 μέλη του ΠΟΕ εξέδωσαν κοινή δήλωση για τη διευκόλυνση των επενδύσεων για την ανάπτυξη
                  10
               , με την οποία ζήτησαν τη διεξαγωγή διαρθρωμένων συζητήσεων με στόχο την ανάπτυξη πολυμερούς πλαισίου για τη διευκόλυνση των επενδύσεων.

               (3)Η τρέχουσα φάση των συζητήσεων, που αποσκοπεί στην ανάπτυξη των πιθανών στοιχείων ενός πολυμερούς πλαισίου για τη διευκόλυνση των επενδύσεων, θα ολοκληρωθεί τον Ιούλιο του 2019, σύμφωνα με το πιο πρόσφατο χρονοδιάγραμμα
                  11
               , και είναι πιθανό να ακολουθηθεί από μια πρώτη φάση διαπραγματεύσεων το φθινόπωρο του 2019.

               (4)Είναι αναγκαία η έκδοση συμπληρωματικών διαπραγματευτικών οδηγιών για την περαιτέρω οριοθέτηση της θέσης της Ένωσης στο πλαίσιο των μελλοντικών διαπραγματεύσεων του ΠΟΕ για τη διευκόλυνση των επενδύσεων.

               (5)Σύμφωνα με το άρθρο 207 παράγραφος 3 της ΣΛΕΕ, θα πρέπει να διατηρηθεί ο ορισμός της επιτροπής εμπορικής πολιτικής ως επιτροπής σε διαβούλευση με την οποία πρέπει να διεξαχθούν οι διαπραγματεύσεις,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Οι διαπραγματευτικές οδηγίες που έχουν δοθεί στην Επιτροπή σχετικά με το αναπτυξιακό πρόγραμμα της Ντόχας συμπληρώνονται με τις οδηγίες που παρατίθενται στο παράρτημα για τη διαπραγμάτευση ενός πολυμερούς πλαισίου διευκόλυνσης των επενδύσεων.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        WT/MIN(17)/59 της 13ης Δεκεμβρίου 2017.

                     (2)

                        Ένα σύνολο συμπερασμάτων του Συμβουλίου, χρονολογούμενο από τις 25 Οκτωβρίου 1999 έως τις 18 Ιουλίου 2008, αποτελεί την εξουσιοδότηση για το DDA.

                     (3)

                        Στον τελευταίο πίνακα συνεδριάσεων των διαρθρωμένων συζητήσεων σχετικά με τη διευκόλυνση των επενδύσεων για την ανάπτυξη (INF/IFD/W/3) της 17ης Απριλίου 2019, με βάση τον «κατάλογο ελέγχου των θεμάτων που τέθηκαν από τα μέλη», προβλέπεται ότι η διευκόλυνση των επενδύσεων αφορά τη διαμόρφωση ενός σταθερού, διαφανούς και προβλέψιμου επιχειρηματικού κλίματος για τις ΑΞΕ παγκοσμίως. Η τελευταία έκδοση του «καταλόγου ελέγχου των θεμάτων που τέθηκαν από τα μέλη», της 9ης Νοεμβρίου 2018, διανεμήθηκε σε όλα τα μέλη ως παράρτημα του άτυπου σημειώματος σχετικά με τον απολογισμό και τα επόμενα βήματα στις 27 Νοεμβρίου 2018.

                     (4)

                        Ειδικότερα, γίνεται αναφορά στα συμπεράσματα του Συμβουλίου της 26ης Οκτωβρίου 1999, της 8ης Δεκεμβρίου 1999, της 29ης Οκτωβρίου 2001, της 21ης Νοεμβρίου 2001, της 21ης Ιουλίου 2003 (που προβλέπουν συγκεκριμένα ότι οι υπουργικές δηλώσεις της Σινγκαπούρης και της Ντόχας και τα σχετικά κείμενα που εγκρίθηκαν, καθώς και τα προηγούμενα συμπεράσματα του Συμβουλίου, αποτελούν τη βάση για την ανάληψη δράσης από την Ένωση στο πλαίσιο των διαπραγματεύσεων για το DDA), της 5ης Δεκεμβρίου 2003, της 6ης Οκτωβρίου 2004, της 19ης Ιουλίου 2005, της 18ης Οκτωβρίου 2005 (που υπενθυμίζουν συγκεκριμένα ότι τα συμπεράσματα του Συμβουλίου από τον Οκτώβριου του 1999 έως τον Ιούλιο του 2005 εξακολουθούν να ισχύουν και από κοινού συνιστούν την εντολή της Επιτροπής για τις διαπραγματεύσεις για το DDA), της 21ης Νοεμβρίου 2005, της 12ης Ιουνίου 2006, της 10ης Μαρτίου 2008 και της 18ης Ιουλίου 2008.

                     (5)

                        Η ομάδα εργασίας του ΠΟΕ για τη σχέση εμπορίου και επενδύσεων θεσπίστηκε το 1997.

                     (6)

                        Άρθρο 21 παράγραφος 2 στοιχείο ε) της ΣΕΕ.

                     (7)

                  http://trade.ec.europa.eu/doclib/docs/2018/september/tradoc_157331.pdf

                     (8)

                  http://ec.europa.eu/trade/trade-policy-and-you/expert-groups/

                     (9)

                  http://trade.ec.europa.eu/civilsoc/meetdetails.cfm?meet=11531

                     (10)

                        WT/MIN(17)/59.

                     (11)

                        INF/IFD/W/3.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.7.2019
            COM(2019) 314 final
            ΠΑΡΑΡΤΗΜΑ
            της
            σύστασης για απόφαση του Συμβουλίου
            για τη συμπλήρωση των οδηγιών διαπραγμάτευσης για το αναπτυξιακό πρόγραμμα της Ντόχας όσον αφορά τις διαπραγματεύσεις σχετικά με ένα πολυμερές πλαίσιο διευκόλυνσης των επενδύσεων

               ΠΑΡΑΡΤΗΜΑ

               1.ΦΥΣΗ ΚΑΙ ΠΕΔΙΟ ΕΦΑΡΜΟΓΗΣ ΤΩΝ ΚΑΝΟΝΩΝ ΚΑΙ ΤΩΝ ΔΕΣΜΕΥΣΕΩΝ

               1.Με βάση την υφιστάμενη έγκριση από το Συμβούλιο για τη διεξαγωγή διαπραγματεύσεων στον Παγκόσμιο Οργανισμό Εμπορίου (ΠΟΕ) στο πλαίσιο του αναπτυξιακού προγράμματος της Ντόχας, σκοπός των πολυμερών διαπραγματεύσεων για τη διευκόλυνση των επενδύσεων θα πρέπει να είναι η θέσπιση ενός πολυμερούς πλαισίου κανόνων για τη διευκόλυνση των άμεσων ξένων επενδύσεων (ΑΞΕ) σε παγκόσμιο επίπεδο. Στόχος είναι να δημιουργηθεί ένα πιο διαφανές, αποτελεσματικό και προβλέψιμο κλίμα για τη διευκόλυνση των διασυνοριακών επενδύσεων. Το πλαίσιο αυτό θα πρέπει να εστιάζεται στις ΑΞΕ, αποκλείοντας τις βραχυπρόθεσμες κινήσεις κεφαλαίων, και να αποσκοπεί στη διασφάλιση των κατάλληλων συνθηκών ώστε οι διεθνείς επενδύσεις να συμβάλλουν  στη βιώσιμη ανάπτυξη, διατηρώντας παράλληλα τη δυνατότητα των χωρών υποδοχής να ρυθμίζουν τη δραστηριότητα των επενδυτών στις αντίστοιχες επικράτειές τους.

               2.Σύμφωνα με την κοινή υπουργική δήλωση για τη διευκόλυνση των επενδύσεων για την ανάπτυξη, που εγκρίθηκε από 70 μέλη του ΠΟΕ κατά την ενδέκατη υπουργική διάσκεψη του ΠΟΕ στις 13 Δεκεμβρίου 2017, οι εν λόγω διαπραγματεύσεις δεν θα αφορούν την πρόσβαση στην αγορά, την προστασία των επενδύσεων και την επίλυση διαφορών μεταξύ επενδυτών και κράτους.

               3.Οι διαπραγματεύσεις θα πρέπει να διεξαχθούν και να ολοκληρωθούν λαμβάνοντας δεόντως υπόψη τα δικαιώματα και τις υποχρεώσεις των μελών στο πλαίσιο του ΠΟΕ, τηρώντας τις αρχές της διαφάνειας και της συμμετοχικότητας και με βάση τις υφιστάμενες συμφωνίες του ΠΟΕ.

               4.Στόχος των διαπραγματεύσεων θα πρέπει να είναι η ανάπτυξη υψηλού επιπέδου κανόνων και δεσμεύσεων με τη συμμετοχή όσο το δυνατόν περισσότερων μελών του ΠΟΕ. Οι διαπραγματεύσεις θα πρέπει να λαμβάνουν υπόψη τις μοναδικές ευκαιρίες και τις προκλήσεις που αντιμετωπίζουν τα μέλη του ΠΟΕ όσον αφορά τη διευκόλυνση των επενδύσεων. Κατά συνέπεια, οι κανόνες και οι δεσμεύσεις θα πρέπει να παρέχουν την κατάλληλη ευελιξία.

               5.Οι κανόνες και οι δεσμεύσεις που συμφωνούνται από την Ευρωπαϊκή Ένωση (ΕΕ) θα πρέπει να λαμβάνουν υπόψη την υποχρέωση μη εισαγωγής διακρίσεων στις υφιστάμενες συμφωνίες του ΠΟΕ, στον βαθμό που οι εν λόγω κανόνες και δεσμεύσεις είναι συναφείς και εφαρμοστέοι-/ες σε ένα πλαίσιο διευκόλυνσης των επενδύσεων.

               2.ΠΡΟΤΕΙΝΟΜΕΝΟ ΠΕΡΙΕΧΟΜΕΝΟ ΤΩΝ ΚΑΝΟΝΩΝ ΚΑΙ ΤΩΝ ΔΕΣΜΕΥΣΕΩΝ

               6.Οι διαπραγματεύσεις θα πρέπει να οδηγήσουν στην ανάπτυξη ενός νέου πλαισίου κανόνων στον ΠΟΕ, με στόχο τη διευκόλυνση των ΑΞΕ. Το πλαίσιο αυτό θα πρέπει να δημιουργήσει ένα διαφανές, αποτελεσματικό και προβλέψιμο περιβάλλον για τις διεθνείς επενδύσεις, προς όφελος των ενωσιακών επιχειρήσεων όλων των μεγεθών, συμπεριλαμβανομένων των πολύ μικρών, των μικρών και των μεσαίων επιχειρήσεων, και θα πρέπει επίσης να ενισχύσει την ικανότητα των αναπτυσσόμενων και των λιγότερο ανεπτυγμένων χωρών να προσελκύουν ΑΞΕ, αυξάνοντας έτσι τη συμμετοχή τους στις παγκόσμιες αλυσίδες αξίας.

               7.Οι διαπραγματεύσεις θα διεξαχθούν με τρόπο ανοιχτό και χωρίς αποκλεισμούς. Ως εκ τούτου, μπορούν να καλύπτουν κάθε πτυχή της διευκόλυνσης των επενδύσεων που προτείνεται από τα συμμετέχοντα μέλη. Αναγνωρίζοντας τον εγκάρσιο χαρακτήρα της διευκόλυνσης των επενδύσεων, οι διαπραγματεύσεις μπορούν να καλύπτουν θέματα όπως:

               –Στοιχεία που αποσκοπούν στη βελτίωση της διαφάνειας και της προβλεψιμότητας των επενδυτικών μέτρων, συμπεριλαμβανομένων των κανόνων και των προϋποθέσεων που ισχύουν για την είσοδο και τη λειτουργία των ΑΞΕ (δημοσίευση και διαθεσιμότητα μέτρων και πληροφοριών· κοινοποίηση στον ΠΟΕ· σημεία πληροφόρησης)·

               –Στοιχεία που αποσκοπούν στον εξορθολογισμό και την επιτάχυνση των διοικητικών διαδικασιών και απαιτήσεων (διοικητικές διαδικασίες και απαιτήσεις τεκμηρίωσης· προθεσμίες για τις διοικητικές διαδικασίες· διεκπεραίωση των αιτήσεων που δεν είναι πλήρεις· τέλη και επιβαρύνσεις· επανεξέταση των διοικητικών διαδικασιών· χρήση της ηλεκτρονικής διακυβέρνησης· μηχανισμοί τύπου υπηρεσίας μιας στάσης / ενιαίας θυρίδας· μηχανισμοί τύπου εστιακών σημείων / σημείων επαφής / διαμεσολαβητή, συμπεριλαμβανομένων των σχέσεων με τους σχετικούς ενδιαφερόμενους φορείς και των μηχανισμών πρόληψης των διαφορών)·

               –Στοιχεία που αποσκοπούν στην ενίσχυση της διεθνούς συνεργασίας, της ανταλλαγής πληροφοριών, της ανταλλαγής βέλτιστων πρακτικών (διεθνής συνεργασία μεταξύ των μελών· διεθνής συνεργασία σε πολυμερές επίπεδο μέσω επιτροπής του ΠΟΕ για θέματα διευκόλυνσης των επενδύσεων)·

               –Η αναπτυξιακή διάσταση (προκλήσεις που αντιμετωπίζουν οι λιγότερο ανεπτυγμένες χώρες· ανταλλαγή βέλτιστων πρακτικών· διατάξεις ειδικής και διαφοροποιημένης μεταχείρισης· τεχνική βοήθεια και ανάπτυξη ικανοτήτων) και προώθηση της εταιρικής κοινωνικής ευθύνης και της βιώσιμης ανάπτυξης.

               8.Η Ευρωπαϊκή Ένωση μπορεί επίσης να συμμετάσχει σε διαπραγματεύσεις για άλλες πτυχές που έχουν σημασία για τη διευκόλυνση των επενδύσεων, οι οποίες προτείνονται από τα συμμετέχοντα μέλη, σύμφωνα με τις παρούσες οδηγίες.

               9.Κάθε κανόνας ή δέσμευση που συμφωνείται από την Ευρωπαϊκή Ένωση πρέπει να συνάδει με το νομικό πλαίσιο της ΕΕ.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.5.2020
            COM(2020) 528 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων του Ηνωμένου Βασιλείου του 2020 και τη διατύπωση γνώμης του Συμβουλίου σχετικά με το πρόγραμμα σύγκλισης του Ηνωμένου Βασιλείου του 2020

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων του Ηνωμένου Βασιλείου του 2020 και τη διατύπωση γνώμης του Συμβουλίου σχετικά με το πρόγραμμα σύγκλισης του Ηνωμένου Βασιλείου του 2020

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής,

               Έχοντας υπόψη τα ψηφίσματα του Ευρωπαϊκού Κοινοβουλίου,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 17 Δεκεμβρίου 2019, η Επιτροπή ενέκρινε την ετήσια στρατηγική για τη βιώσιμη ανάπτυξη, η οποία σηματοδότησε την έναρξη του Ευρωπαϊκού Εξαμήνου του 2020 για τον συντονισμό των οικονομικών πολιτικών. Ελήφθη δεόντως υπόψη ο ευρωπαϊκός πυλώνας κοινωνικών δικαιωμάτων, που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Στις 17 Δεκεμβρίου 2019, βάσει του κανονισμού (ΕΕ) αριθ. 1176/2011, η Επιτροπή ενέκρινε επίσης την έκθεση του μηχανισμού επαγρύπνησης, στην οποία το Ηνωμένο Βασίλειο δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (2)Μετά την αποχώρηση του Ηνωμένου Βασιλείου από την ΕΕ στις 31 Ιανουαρίου 2020 και την έναρξη ισχύος της συμφωνίας αποχώρησης, το Ηνωμένο Βασίλειο εισήλθε σε μεταβατική περίοδο, η οποία θα διαρκέσει έως τις 31 Δεκεμβρίου 2020. Η εν λόγω περίοδος μπορεί να παραταθεί κατ’ ανώτατο όριο ένα ή δύο έτη εφόσον ληφθεί, πριν από την 1η Ιουλίου 2020, μία μόνη απόφαση από την ΕΕ και το Ηνωμένο Βασίλειο στο πλαίσιο της μικτής επιτροπής που προβλέπεται από τη συμφωνία αποχώρησης. Κατά την εν λόγω περίοδο, το δίκαιο της Ένωσης —συμπεριλαμβανομένου του δικαίου που αφορά το Ευρωπαϊκό Εξάμηνο— εξακολουθεί να εφαρμόζεται για το Ηνωμένο Βασίλειο και εντός αυτού.

               (3)Η έκθεση χώρας του 2020 για το Ηνωμένο Βασίλειο
                  3
                δημοσιεύθηκε στις 26 Φεβρουαρίου 2020. Στην έκθεση αξιολογήθηκε η πρόοδος του Ηνωμένου Βασιλείου όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 9 Ιουλίου 2019
                  4
               , η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος του Ηνωμένου Βασιλείου ως προς την επίτευξη των εθνικών στόχων της στρατηγικής «Ευρώπη 2020».

               (4)Στις 11 Μαρτίου 2020, η έξαρση της νόσου COVID-19 κηρύχθηκε επισήμως παγκόσμια πανδημία από τον Παγκόσμιο Οργανισμό Υγείας. Η πανδημία συνιστά σοβαρή κατάσταση έκτακτης ανάγκης στον τομέα της δημόσιας υγείας για τους πολίτες, τις κοινωνίες και τις οικονομίες. Ασκεί έντονη πίεση στα εθνικά συστήματα υγείας, διαταράσσει τις παγκόσμιες αλυσίδες εφοδιασμού, προκαλεί αστάθεια στις χρηματοπιστωτικές αγορές, σοκ στην καταναλωτική ζήτηση και αρνητικές επιπτώσεις σε διάφορους τομείς. Απειλεί τις θέσεις εργασίας και τα εισοδήματα των πολιτών, καθώς και τις δραστηριότητες των επιχειρήσεων, ενώ έχει προκαλέσει μεγάλο οικονομικό σοκ που έχει ήδη σοβαρές επιπτώσεις στην Ευρωπαϊκή Ένωση. Στις 13 Μαρτίου 2020 η Επιτροπή εξέδωσε ανακοίνωση
                  5
                με την οποία ζητούσε συντονισμένη οικονομική αντίδραση στην κρίση, με τη συμμετοχή όλων των φορέων σε εθνικό και ενωσιακό επίπεδο.

               (5)Αρκετά κράτη μέλη έχουν κηρύξει κατάσταση έκτακτης ανάγκης ή έχουν λάβει μέτρα έκτακτης ανάγκης. Tα μέτρα έκτακτης ανάγκης θα πρέπει να είναι αυστηρά αναλογικά, αναγκαία, περιορισμένα χρονικά και σύμφωνα με τα ευρωπαϊκά και διεθνή πρότυπα. Θα πρέπει να υπόκεινται σε δημοκρατικό έλεγχο και σε έλεγχο από ανεξάρτητη δικαστική αρχή.

               (6)Στις 20 Μαρτίου 2020, η Επιτροπή εξέδωσε ανακοίνωση για την ενεργοποίηση της γενικής ρήτρας διαφυγής του Συμφώνου Σταθερότητας και Ανάπτυξης
                  6
               . Η ρήτρα διαφυγής, όπως ορίζεται στο άρθρο 5 παράγραφος 1, στο άρθρο 6 παράγραφος 3, στο άρθρο 9 παράγραφος 1 και στο άρθρο 10 παράγραφος 3 του κανονισμού (ΕΚ) αριθ. 1466/97, καθώς και στο άρθρο 3 παράγραφος 5 και στο άρθρο 5 παράγραφος 2 του κανονισμού (ΕΚ) αριθ. 1467/97, διευκολύνει τον συντονισμό των δημοσιονομικών πολιτικών σε περιόδους σοβαρής επιβράδυνσης της οικονομικής δραστηριότητας. Στην ανακοίνωσή της, η Επιτροπή κοινοποίησε στο Συμβούλιο την άποψή της σύμφωνα με την οποία, δεδομένης της αναμενόμενης σοβαρής επιβράδυνσης της οικονομικής δραστηριότητας που προκύπτει από την έξαρση της νόσου COVID-19, οι τρέχουσες συνθήκες επιτρέπουν την ενεργοποίηση της ρήτρας. Στις 23 Μαρτίου 2020, οι υπουργοί Οικονομικών των κρατών μελών συμφώνησαν με την εκτίμηση της Επιτροπής. Η ενεργοποίηση της γενικής ρήτρας διαφυγής επιτρέπει την προσωρινή απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου, εφόσον δεν τίθεται σε κίνδυνο η δημοσιονομική βιωσιμότητα μεσοπρόθεσμα. Όσον αφορά το διορθωτικό σκέλος, το Συμβούλιο μπορεί επίσης να αποφασίσει, κατόπιν σύστασης της Επιτροπής, να εγκρίνει αναθεωρημένη δημοσιονομική πορεία. Η γενική ρήτρα διαφυγής δεν αναστέλλει τις διαδικασίες του Συμφώνου Σταθερότητας και Ανάπτυξης. Παρέχει στα κράτη μέλη τη δυνατότητα να αποκλίνουν από τις δημοσιονομικές υποχρεώσεις που θα ίσχυαν κανονικά, ενώ δίνει παράλληλα στην Επιτροπή και στο Συμβούλιο τη δυνατότητα να λάβουν τα αναγκαία μέτρα για τον συντονισμό των πολιτικών στο πλαίσιο του Συμφώνου.

               (7)Απαιτείται συνεχής δράση για τον περιορισμό και τον έλεγχο της εξάπλωσης της πανδημίας, την ενίσχυση της ανθεκτικότητας των εθνικών συστημάτων υγείας, τον μετριασμό των κοινωνικοοικονομικών επιπτώσεων μέσω μέτρων στήριξης των επιχειρήσεων και των νοικοκυριών και τη διασφάλιση κατάλληλων συνθηκών υγιεινής και ασφάλειας στον τόπο εργασίας με σκοπό την επανέναρξη της οικονομικής δραστηριότητας. Η Ένωση θα πρέπει να αξιοποιήσει πλήρως τα διάφορα εργαλεία που έχει στη διάθεσή της για να στηρίξει τις προσπάθειες των κρατών μελών σε αυτούς τους τομείς. Παράλληλα, τα κράτη μέλη και η Ένωση θα πρέπει να συνεργαστούν για να εκπονήσουν τα αναγκαία μέτρα για την επάνοδο των κοινωνιών και των οικονομιών μας στην ομαλότητα και στη βιώσιμη ανάπτυξη, ενσωματώνοντας, μεταξύ άλλων, την πράσινη μετάβαση και τον ψηφιακό μετασχηματισμό, και αντλώντας όλα τα διδάγματα από την κρίση.

               (8)Η κρίση λόγω της νόσου COVID-19 ανέδειξε την ευελιξία που παρέχει η ενιαία αγορά για την προσαρμογή σε έκτακτες καταστάσεις. Ωστόσο, για να εξασφαλιστεί η ταχεία και ομαλή μετάβαση στη φάση ανάκαμψης και η ελεύθερη κυκλοφορία αγαθών, υπηρεσιών και εργαζομένων, τα έκτακτα μέτρα που εμποδίζουν την ομαλή λειτουργία της ενιαίας αγοράς πρέπει να καταργηθούν μόλις παύσουν να είναι πλέον απαραίτητα. Η τρέχουσα κρίση ανέδειξε την ανάγκη για σχέδια ετοιμότητας για την αντιμετώπιση κρίσεων στον τομέα της υγείας, τα οποία περιλαμβάνουν ιδίως βελτιωμένες στρατηγικές προμηθειών, διαφοροποιημένες αλυσίδες εφοδιασμού και στρατηγικά αποθέματα βασικών προμηθειών. Πρόκειται για καθοριστικά στοιχεία όσον αφορά την ανάπτυξη ευρύτερων σχεδίων ετοιμότητας για την αντιμετώπιση κρίσεων.

               (9)Οι κοινωνικοοικονομικές επιπτώσεις της πανδημίας ενδέχεται να είναι άνισα κατανεμημένες μεταξύ των περιφερειών του Ηνωμένου Βασιλείου λόγω διαφορετικών προτύπων εξειδίκευσης. Αυτό το ενδεχόμενο ενέχει τον σημαντικό κίνδυνο διεύρυνσης των περιφερειακών ανισοτήτων στο εσωτερικό του Ηνωμένου Βασιλείου. Η τρέχουσα κατάσταση απαιτεί στοχευμένες απαντήσεις πολιτικής.

               (10)Στις 30 Απριλίου 2020, το Ηνωμένο Βασίλειο υπέβαλε το εθνικό πρόγραμμα μεταρρυθμίσεων του 2020 και, στις 7 Μαΐου 2020, το πρόγραμμα σύγκλισης του 2020. Τα δύο προγράμματα αξιολογήθηκαν ταυτοχρόνως προκειμένου να ληφθεί υπόψη η διασύνδεσή τους.

               (11)Το Ηνωμένο Βασίλειο υπάγεται επί του παρόντος στο προληπτικό σκέλος του Συμφώνου Σταθερότητας και Ανάπτυξης και υπόκειται στον κανόνα για το χρέος. Στις 13 Ιουλίου 2018, το Συμβούλιο συνέστησε στο Ηνωμένο Βασίλειο να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών
                  7
                δεν θα υπερβεί το 1,6 % την περίοδο 2019-2020, ποσοστό που αντιστοιχεί σε ετήσια διαρθρωτική προσαρμογή ύψους 0,6 % του ΑΕΠ. Η συνολική αξιολόγηση της Επιτροπής επιβεβαιώνει ότι υπάρχει κίνδυνος σημαντικής απόκλισης από τη συνιστώμενη πορεία προσαρμογής για την επίτευξη του μεσοπρόθεσμου δημοσιονομικού στόχου την περίοδο 2019-2020, καθώς και τις περιόδους 2018-2019 και 2019-2020 συνολικά. Τα απολογιστικά στοιχεία για την περίοδο 2019-2020 θα είναι διαθέσιμα το φθινόπωρο του 2020.

               (12)Στο οικείο πρόγραμμα σύγκλισης του 2019-2020, η κυβέρνηση αναμένει ότι το ονομαστικό ισοζύγιο θα επιδεινωθεί από έλλειμμα 2,2 % του ΑΕΠ το 2019-2020 σε έλλειμμα 2,5 % του ΑΕΠ το 2020-2021. Το έλλειμμα προβλέπεται να αυξηθεί στο 3,1 % του ΑΕΠ το 2021-2022 και να μειωθεί στο 2,4 % έως το 2024-2025. Ο δείκτης χρέους της γενικής κυβέρνησης ως προς το ΑΕΠ, μετά τη μείωσή του σε ποσοστό που εκτιμάται στο 83,2 % του ΑΕΠ το 2019-2020, αναμένεται να μειωθεί σε 82,9 % το 2020-2021 σύμφωνα με το πρόγραμμα σύγκλισης του 2019-2020. Ωστόσο, το μακροοικονομικό σενάριο στο οποίο στηρίζονται αυτές οι δημοσιονομικές προβολές δεν φαίνεται πλέον ρεαλιστικό, καθώς δεν λαμβάνει υπόψη τις οικονομικές επιπτώσεις της πανδημίας COVID-19. Επίσης, οι προβολές που περιλαμβάνει το πρόγραμμα δεν λαμβάνουν υπόψη τα μέτρα που ανακοίνωσε το Ηνωμένο Βασίλειο για την αντιμετώπιση της πανδημίας COVID-19. Οι μακροοικονομικές και δημοσιονομικές προοπτικές επηρεάζονται από τη μεγάλη αβεβαιότητα που προκαλεί η πανδημία COVID-19.

               (13)Ως απάντηση στην πανδημία COVID-19, το Ηνωμένο Βασίλειο έχει λάβει δημοσιονομικά μέτρα για την αύξηση της ικανότητας του οικείου συστήματος υγείας, την ανάσχεση της πανδημίας και την ανακούφιση των ατόμων και των τομέων που έχουν πληγεί ιδιαίτερα. Τα μέτρα αυτά δεν περιλαμβάνονται στις προβλέψεις του προγράμματος σύγκλισης αλλά λαμβάνονται υπόψη στις προβλέψεις της Επιτροπής. Τα δημοσιονομικά μέτρα ανέρχονται σε περίπου 5,5 % του ΑΕΠ και περιλαμβάνουν τη στήριξη των εργαζομένων, των αυτοαπασχολούμενων και των επιχειρήσεων, καθώς και μέτρα κοινωνικής πρόνοιας. Επιπλέον, το Ηνωμένο Βασίλειο ανακοίνωσε μέτρα τα οποία, χωρίς να έχουν άμεση δημοσιονομική επίπτωση, θα συμβάλουν στη στήριξη της ρευστότητας των επιχειρήσεων. Τα μέτρα αυτά περιλαμβάνουν δανειακές εγγυήσεις ύψους περίπου 16 % του ΑΕΠ. Η πλήρης εφαρμογή των εν λόγω μέτρων, και στη συνέχεια η επανεστίαση των δημοσιονομικών πολιτικών προς την επίτευξη συνετών μεσοπρόθεσμων δημοσιονομικών θέσεων όταν το επιτρέψουν οι οικονομικές συνθήκες, θα συμβάλουν στη διατήρηση της δημοσιονομικής βιωσιμότητας μεσοπρόθεσμα.

               (14)Με βάση τις εαρινές προβλέψεις της Επιτροπής του 2020 και αμετάβλητες πολιτικές, προβλέπεται ότι το ισοζύγιο γενικής κυβέρνησης του Ηνωμένου Βασιλείου θα είναι -10,7 % του ΑΕΠ το 2020-2021 και -6,2 % το 2021-2022. Ο δείκτης χρέους της γενικής κυβέρνησης προβλέπεται να ανέλθει στο 102,5 % του ΑΕΠ το 2020-2021 και στο 100,2 % το 2022. Το μακροοικονομικό σενάριο στο οποίο βασίζεται το πρόγραμμα σύγκλισης δεν λαμβάνει υπόψη τις επιπτώσεις της πανδημίας COVID-19, οι δε προβολές που περιλαμβάνει το εν λόγω πρόγραμμα για το χρέος και το έλλειμμα διαφέρουν σημαντικά από εκείνες της Επιτροπής.

               (15)Στις 20 Μαΐου 2020, η Επιτροπή δημοσίευσε έκθεση που συντάχθηκε σύμφωνα με το άρθρο 126 παράγραφος 3 της Συνθήκης, λόγω της αναμενόμενης υπέρβασης, από το Ηνωμένο Βασίλειο, του ορίου του 3 % του ΑΕΠ για το έλλειμμα την περίοδο 2020-21. Συνολικά, η ανάλυση δείχνει ότι δεν πληρούται το κριτήριο του ελλείμματος, όπως ορίζεται στη Συνθήκη και στον κανονισμό (ΕΚ) αριθ. 1467/1997.

               (16)Η υπό εξέλιξη κρίση λόγω της νόσου COVID-19 έχει δημιουργήσει προκλήσεις οικονομικής και κοινωνικής πολιτικής που είναι πρωτοφανείς για τις τελευταίες δεκαετίες. Η ανεργία αναμένεται να αυξηθεί κατά σχεδόν 3 εκατοστιαίες μονάδες, από 3,8 % το 2019 στο 6,7 % το 2020, και να ανακάμψει ελαφρά στο 6 % το 2021. Η κυβέρνηση του Ηνωμένου Βασιλείου έχει θεσπίσει μέτρα έκτακτης ανάγκης για την άμβλυνση των αρνητικών επιπτώσεων της κρίσης. Το κόστος της άμεσης δημοσιονομικής στήριξης θα εξαρτηθεί από τη ζήτηση αλλά ενδέχεται να ανέλθει σε περίπου 110 δισ. GBP (5,5 % του ΑΕΠ), ποσό που θα συμπληρωθεί με 330 δισ. GBP (16 % του ΑΕΠ) σε εγγυήσεις πιστώσεων για τραπεζικά δάνεια. Έχουν τεθεί σε εφαρμογή συστήματα μειωμένου ωραρίου εργασίας για την προστασία της απασχόλησης, καθώς και μέτρα στήριξης των αυτοαπασχολούμενων. Η κάλυψη και η επιλεξιμότητα για προκαταβολή στο πλαίσιο του καθολικού επιδόματος «Universal Credit» βελτιώθηκαν προσωρινά, ενώ το βασικό ποσό του επιδόματος αυτού αυξήθηκε προσωρινά για δώδεκα μήνες. Οι τοπικές αρχές πρόκειται επίσης να λάβουν πρόσθετη έκτακτη χρηματοδότηση για τη στήριξη των οικονομικά ευάλωτων ατόμων και νοικοκυριών. Η κυβέρνηση ανακοίνωσε επίσης τρίμηνη αναστολή των πληρωμών ενυπόθηκων δανείων για τους ιδιοκτήτες κατοικιών που αντιμετωπίζουν δυσκολίες λόγω του κορονοϊού.

               (17)Η Τράπεζα της Αγγλίας, για να στηρίξει την οικονομική κατάσταση των επιχειρήσεων, μείωσε δύο φορές το τραπεζικό επιτόκιο, συνολικά από 0,75 % σε 0,1 %, μείωσε το ποσοστό αντικυκλικού κεφαλαιακού αποθέματος ασφαλείας του Ηνωμένου Βασιλείου στο 0 %, ενώ η προϋπάρχουσα πορεία στόχευε στο 2 % έως τον Δεκέμβριο του 2020, αύξησε το πρόγραμμα αγοράς ομολόγων σε 645 δισ. GBP και ενίσχυσε τη στήριξή της για τη χορήγηση δανείων από τις εμπορικές τράπεζες στην πραγματική οικονομία, παράλληλα με κρατικές δανειακές εγγυήσεις. Η κυβέρνηση επέτρεψε επίσης την αναστολή, για ένα έτος, της καταβολής του φόρου επί επαγγελματικών ακινήτων για ορισμένους τομείς, την αναβολή της καταβολής του ΦΠΑ, καθώς και επιχορηγήσεις σε μετρητά για τις μικρότερες επιχειρήσεις. Η στήριξη της ρευστότητας διατέθηκε επίσης υπό μορφή εγγυήσεων και συνδυασμένων επιχορηγήσεων, στο πλαίσιο του «Coronavirus Business Interruption Loan Scheme» (πρόγραμμα δανεισμού λόγω διακοπής δραστηριοτήτων εξαιτίας του κορονοϊού), προς μικρές και μεσαίες επιχειρήσεις (ΜΜΕ) των οποίων ο κύκλος εργασιών βρίσκεται κάτω από ένα δεδομένο όριο, με τη χρήση ευρέος φάσματος προϊόντων χρηματοδότησης επιχειρήσεων, όπως οι ανακυκλούμενες πιστωτικές διευκολύνσεις και άλλα προϊόντα, συμπεριλαμβανομένων των βραχυπρόθεσμων δανείων. Επιπλέον, ένα γενικό καθεστώς για την παροχή ρευστότητας σε ΜΜΕ αλλά και σε μεγαλύτερες επιχειρήσεις, το οποίο θα μπορούσε να περιλαμβάνει επενδυτική στήριξη, είναι πλέον διαθέσιμο σε όλους τους τομείς δραστηριότητας. Κατά τη διαδικασία σχεδιασμού και εφαρμογής των μέτρων αυτών πρέπει να λαμβάνεται υπόψη η ανθεκτικότητα του τραπεζικού τομέα.

               (18)Η πανδημία COVID-19 έχει αποκαλύψει αδυναμίες στην ετοιμότητα και την ικανότητα των συστημάτων υγείας του Ηνωμένου Βασιλείου να ανταποκριθούν σε τέτοιες εξάρσεις, ιδίως όσον αφορά τις εγκαταστάσεις, το προσωπικό και τις προμήθειες. Οι αδυναμίες αυτές είχαν ως αποτέλεσμα την επείγουσα δημιουργία προσωρινών κινητών νοσοκομείων σε ολόκληρο το Ηνωμένο Βασίλειο για ασθενείς που προσβλήθηκαν από τη νόσο COVID-19. Η μεταποιητική βιομηχανία της χώρας κλήθηκε να τροποποιήσει τις γραμμές παραγωγής της για να παραγάγει επειγόντως πρόσθετο ιατρικό εξοπλισμό, όπως αναπνευστήρες, με σκοπό να καλυφθεί το αναμενόμενο επίπεδο ζήτησης. Η κρίση λόγω της νόσου COVID-19 είχε ως αποτέλεσμα να επιδεινωθούν οι υπάρχουσες ελλείψεις εργατικού δυναμικού στον τομέα της υγείας. Για τη διαχείριση παρόμοιων κρίσεων στο μέλλον απαιτούνται επενδύσεις στα συστήματα υγείας σε ολόκληρο το Ηνωμένο Βασίλειο, καθώς και αποτελεσματικά μέτρα δημόσιας υγείας στα οποία θα έχουν διατεθεί επαρκείς πόροι. Οι επενδύσεις αυτές θα πρέπει να στοχεύουν στην παροχή του απαραίτητου εξοπλισμού, των απαραίτητων εγκαταστάσεων και του απαιτούμενου εξειδικευμένου εργατικού δυναμικού και, γενικότερα, να δημιουργούν την ικανότητα παροχής όλων των αναμενόμενων συνήθων υπηρεσιών υγείας, παράλληλα με την περίθαλψη των ασθενών που έχουν προσβληθεί από την νόσο COVID-19 ή από παρόμοιες λοιμώδεις νόσους.

               (19)Είναι πιθανό η τρέχουσα κρίση να έχει μεγαλύτερο αντίκτυπο στα πλέον ευάλωτα άτομα, επιδεινώνοντας τη φτώχεια. Ο κίνδυνος φτώχειας και κοινωνικού αποκλεισμού είχε ήδη αρχίσει να αυξάνεται πριν από την κρίση, παρά το άνευ προηγουμένου χαμηλό ποσοστό ανεργίας. Τα ποσοστά φτώχειας των εργαζομένων και παιδικής φτώχειας είναι επίσης υψηλά. Οι περικοπές και οι μεταρρυθμίσεις στον τομέα της κοινωνικής πρόνοιας απειλούν να υπονομεύσουν την ισχυρή επίδραση του συστήματος φορολογίας και παροχών του Ηνωμένου Βασιλείου στη μείωση της φτώχειας. Υπάρχουν περιθώρια για την ενίσχυση της στήριξης των πλέον ευάλωτων ατόμων, συμπεριλαμβανομένων των φτωχών παιδιών, δεδομένου μάλιστα ότι η κρίση αναμένεται να αυξήσει περαιτέρω την εισοδηματική ανισότητα.

               (20)Η βελτίωση της παραγωγικότητας της εργασίας εξακολουθεί να αποτελεί μείζονα πρόκληση για το Ηνωμένο Βασίλειο. Η ωριαία παραγωγή είναι σημαντικά χαμηλότερη στο Ηνωμένο Βασίλειο σε σύγκριση με τις περισσότερες ανεπτυγμένες οικονομίες και ελάχιστα υψηλότερη σε σύγκριση με την περίοδο πριν από τη χρηματοπιστωτική κρίση. Η αύξηση του ΑΕΠ οφείλεται στην αύξηση της απασχόλησης, ενώ ουσιαστικά δεν σημειώθηκε αύξηση της παραγωγικότητας στο πρόσφατο παρελθόν. Παρά τη στενότητα της αγοράς εργασίας, η παραγωγικότητα της εργασίας στο Ηνωμένο Βασίλειο παραμένει κατά βάση στάσιμη από τις αρχές του 2018. Η αύξηση των πραγματικών μισθών εξακολουθεί να είναι αργή. Πολλές περιοχές του Ηνωμένου Βασιλείου είναι σχετικά φτωχές, με συγκριτικά χαμηλά επίπεδα επενδύσεων σε δεξιότητες και υποδομές. Οι περιορισμένες προοπτικές επαγγελματικής εξέλιξης των ατόμων με χαμηλόμισθες θέσεις εργασίας επηρεάζουν αρνητικά τόσο την παραγωγικότητα όσο και τη φτώχεια. Η κατάσταση αυτή αναμένεται να συνεχιστεί και ενδέχεται μάλιστα να επιδεινωθεί λόγω της κρίσης που προκάλεσε η νόσος COVID-19. Η πρόσφατη πανδημία δημιουργεί επίσης σημαντικές προκλήσεις για τα συστήματα εκπαίδευσης και κατάρτισης του Ηνωμένου Βασιλείου, ιδίως λόγω της εξ αποστάσεως εκπαίδευσης και των διαφορών όσον αφορά την πρόσβαση στη διαρθρωμένη μάθηση. Κατά συνέπεια, υπάρχει περιθώριο αύξησης της παραγωγικότητας μέσω της αντιμετώπισης ευρύτερων προβλημάτων, όπως το χαμηλό ποσοστό επενδύσεων σε εξοπλισμό, σε υποδομές και στην έρευνα και ανάπτυξη, καθώς και οι ελλείψεις κυρίως σε βασικές και τεχνικές δεξιότητες. Το Ηνωμένο Βασίλειο σκοπεύει να επενδύσει περισσότερο στην έρευνα και την καινοτομία και να βελτιώσει τη χρήση των υφιστάμενων τεχνολογιών σε ολόκληρη την οικονομία.

               (21)Για την τόνωση της οικονομικής ανάκαμψης, θα είναι σημαντικό να επισπευσθούν ώριμα έργα δημόσιων επενδύσεων και να προωθηθούν οι ιδιωτικές επενδύσεις, μεταξύ άλλων μέσω σχετικών μεταρρυθμίσεων. Το Ηνωμένο Βασίλειο εξακολουθεί να παρουσιάζει έλλειψη στέγης. Εμφανίζονται προβλήματα σε επίπεδο παραγωγικής ικανότητας, ενώ ο όγκος των κατασκευών κατοικιών παραμένει κάτω από τον απαιτούμενο για την κάλυψη της εκτιμώμενης ζήτησης. Η ποσότητα και η τοποθεσία των εκτάσεων που είναι διαθέσιμες για νέες κατοικίες είναι περιορισμένες λόγω των αυστηρών ρυθμίσεων της αγοράς γης, ιδίως γύρω από κωμοπόλεις και μεγαλουπόλεις. Ο κατασκευαστικός τομέας παραμένει βασικός παράγοντας για τη στέγαση, καθώς και για την επίτευξη των μελλοντικών στόχων όσον αφορά την ενεργειακή απόδοση και το κλίμα, παρά το γεγονός ότι η μείωση της ποσότητας της ενέργειας που χρησιμοποιείται για την οικιακή θέρμανση αποτελεί περίπλοκο ζήτημα λόγω της ηλικίας του αποθέματος κατοικιών και της αργής αντικατάστασής του. Μετά από δεκαετίες ανεπαρκών δημόσιων επενδύσεων, η κυβέρνηση αρχίζει να αντιμετωπίζει το έλλειμμα υποδομών. Έχει σημειωθεί ενθαρρυντική πρόοδος όσον αφορά τις επενδύσεις στον τομέα των ανανεώσιμων πηγών ενέργειας και έχει επιτευχθεί σημαντική μείωση των εκπομπών στον τομέα της παραγωγής ηλεκτρικής ενέργειας. Ωστόσο, εξακολουθούν να υπάρχουν προβλήματα σε ολόκληρη την οικονομία όσον αφορά τη μετάβαση προς την κλιματική ουδετερότητα. Τα οδικά, σιδηροδρομικά και αεροπορικά δίκτυα του Ηνωμένου Βασιλείου πλησιάζουν το ανώτατο όριο χωρητικότητας, γεγονός το οποίο συμβάλλει στην κυκλοφοριακή συμφόρηση και την ατμοσφαιρική ρύπανση. Ενώ το Ηνωμένο Βασίλειο φιλοδοξεί να βρίσκεται στην πρώτη γραμμή όσον αφορά τα οχήματα μηδενικών εκπομπών, το μεγαλύτερο μέρος του σιδηροδρομικού δικτύου του δεν έχει ακόμη εξηλεκτριστεί. Αν και η κάλυψη των δικτύων με 100% οπτική ίνα στο Ηνωμένο Βασίλειο είναι ακόμη περιορισμένη, ο ανταγωνισμός στην αγορά των δικτύων αυτών αυξάνεται, καθώς η κυβέρνηση αυξάνει σημαντικά τη δημόσια στήριξη για την ανάπτυξη του δικτύου οπτικών ινών. Ωστόσο, αυτές οι επενδύσεις σε ψηφιακές υποδομές πρέπει να συνοδεύονται από τη βελτίωση των ψηφιακών δεξιοτήτων, καθώς το Ηνωμένο Βασίλειο πάσχει από διαρθρωτικό έλλειμμα όσον αφορά τις εξειδικευμένες δεξιότητες στον τομέα της πληροφορικής.

               (22)Ενώ οι παρούσες συστάσεις επικεντρώνονται στην αντιμετώπιση των κοινωνικοοικονομικών επιπτώσεων της πανδημίας και στη διευκόλυνση της οικονομικής ανάκαμψης, οι ειδικές ανά χώρα συστάσεις του 2019, που εκδόθηκαν από το Συμβούλιο στις 9 Ιουλίου 2019, κάλυπταν επίσης μεταρρυθμίσεις απαραίτητες για την αντιμετώπιση μεσοπρόθεσμων έως και μακροπρόθεσμων διαρθρωτικών προκλήσεων. Οι εν λόγω συστάσεις εξακολουθούν να ισχύουν και θα συνεχιστεί η παρακολούθησή τους στο πλαίσιο του Ευρωπαϊκού Εξαμήνου μέχρι τη λήξη της μεταβατικής περιόδου.

               (23)Το Ευρωπαϊκό Εξάμηνο παρέχει το πλαίσιο για τον συνεχή συντονισμό της οικονομικής πολιτικής και της πολιτικής για την απασχόληση στην Ένωση, ο οποίος μπορεί να συμβάλει σε μια βιώσιμη οικονομία. Τα κράτη μέλη έχουν συνεκτιμήσει, στα εθνικά τους προγράμματα μεταρρυθμίσεων για το 2020, την πρόοδο που έχει σημειωθεί ως προς την εφαρμογή των Στόχων Βιώσιμης Ανάπτυξης (ΣΒΑ) των Ηνωμένων Εθνών. Με τη διασφάλιση της πλήρους εφαρμογής των κατωτέρω συστάσεων, το Ηνωμένο Βασίλειο θα συμβάλει στην πρόοδο ως προς την επίτευξη των ΣΒΑ και στην κοινή προσπάθεια να διασφαλιστεί η ανταγωνιστική βιωσιμότητα στην Ένωση.

               (24)Στο πλαίσιο του Ευρωπαϊκού Εξαμήνου του 2020, η Επιτροπή προέβη σε ολοκληρωμένη ανάλυση της οικονομικής πολιτικής του Ηνωμένου Βασιλείου και τη δημοσίευσε στην έκθεση του 2020 για τη χώρα
                  8
               . Επίσης, αξιολόγησε το πρόγραμμα σύγκλισης του 2020 και το εθνικό πρόγραμμα μεταρρυθμίσεων του 2020, καθώς και τη συνέχεια που δόθηκε στις συστάσεις που είχαν απευθυνθεί προς το Ηνωμένο Βασίλειο κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στο Ηνωμένο Βασίλειο, αλλά και τη συμμόρφωσή τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε επίπεδο Ένωσης κατά τη διαμόρφωση μελλοντικών εθνικών αποφάσεων.

               (25)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης του 2020 και η γνώμη του
                  9
                αποτυπώνεται ειδικότερα στη σύσταση 1 κατωτέρω,

               ΣΥΝΙΣΤΑ στο Ηνωμένο Βασίλειο να μεριμνήσει, το 2020 και το 2021, προκειμένου:

               1.να λάβει όλα τα αναγκαία μέτρα, σύμφωνα με τη γενική ρήτρα διαφυγής, για την αποτελεσματική αντιμετώπιση της πανδημίας, τη βιωσιμότητα της οικονομίας και, ακολούθως, τη στήριξη της ανάκαμψης· όταν το επιτρέψουν οι οικονομικές συνθήκες, να επιδιώξει την εφαρμογή δημοσιονομικών πολιτικών που αποσκοπούν στην επίτευξη συνετών μεσοπρόθεσμων δημοσιονομικών θέσεων και στη διασφάλιση της βιωσιμότητας του χρέους, με παράλληλη ενίσχυση των επενδύσεων· να ενισχύσει την ανθεκτικότητα του συστήματος υγείας·

               2.να διασφαλίσει την επάρκεια και την κάλυψη του συστήματος κοινωνικής προστασίας για την παροχή στήριξης προς όλους, ιδίως προς όσους έχουν πληγεί περισσότερο από την κρίση·

               3.να προωθήσει την καινοτομία και να στηρίξει την ανάπτυξη του ανθρώπινου κεφαλαίου· να επισπεύσει ώριμα έργα δημόσιων επενδύσεων και να προωθήσει τις ιδιωτικές επενδύσεις για την τόνωση της οικονομικής ανάκαμψης· να επικεντρώσει τις επενδύσεις στην πράσινη και την ψηφιακή μετάβαση, ιδίως στη στέγαση, στην καθαρή και αποδοτική παραγωγή και χρήση ενέργειας, στις υποδομές βιώσιμων μεταφορών και στα ευρυζωνικά δίκτυα υψηλής ταχύτητας.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        ΕΕ L 306 της 23.11.2011, σ. 25.

                     (3)

                        SWD(2020) 527 final.

                     (4)

                        ΕΕ C 301 της 5.9.2019, σ. 117.

                     (5)

                        COM(2020) 112 final.

                     (6)

                        COM(2020) 123 final.

                     (7)

                        Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε περίοδο τεσσάρων ετών. Συνυπολογίζονται τα μέτρα διακριτικής ευχέρειας στο σκέλος των εσόδων ή οι αυξήσεις εσόδων που είναι υποχρεωτικές δια νόμου. Τα έκτακτα μέτρα τόσο στο σκέλος των εσόδων όσο και στο σκέλος των δαπανών συμψηφίζονται.

                     (8)

                        SWD(2020) 527 final.

                     (9)

                        Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97 του Συμβουλίου.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.5.2020
            COM(2020) 517 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Ουγγαρίας του 2020 και τη διατύπωση γνώμης του Συμβουλίου σχετικά με το πρόγραμμα σύγκλισης της Ουγγαρίας του 2020

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Ουγγαρίας του 2020 και τη διατύπωση γνώμης του Συμβουλίου σχετικά με το πρόγραμμα σύγκλισης της Ουγγαρίας του 2020

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 9 παράγραφος 2,

               Έχοντας υπόψη τη σύσταση της Ευρωπαϊκής Επιτροπής,

               Έχοντας υπόψη τα ψηφίσματα του Ευρωπαϊκού Κοινοβουλίου,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 17 Δεκεμβρίου 2019, η Επιτροπή ενέκρινε την ετήσια στρατηγική για τη βιώσιμη ανάπτυξη, η οποία σηματοδότησε την έναρξη του Ευρωπαϊκού Εξαμήνου του 2020 για τον συντονισμό των οικονομικών πολιτικών. Στην εν λόγω επισκόπηση ελήφθη δεόντως υπόψη ο ευρωπαϊκός πυλώνας κοινωνικών δικαιωμάτων που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Στις 17 Δεκεμβρίου 2019, βάσει του κανονισμού (ΕΕ) αριθ. 1176/2011, η Επιτροπή ενέκρινε επίσης την έκθεση του μηχανισμού επαγρύπνησης, στην οποία η Ουγγαρία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (2)Η έκθεση χώρας του 2020 για την Ουγγαρία
                  2
                δημοσιεύτηκε στις 26 Φεβρουαρίου 2020. Στην έκθεση αξιολογήθηκαν η πρόοδος της Ουγγαρίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 9 Ιουλίου 2019
                  3
               , η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος της Ουγγαρίας ως προς την επίτευξη των εθνικών στόχων της στο πλαίσιο της στρατηγικής «Ευρώπη 2020».

               (3)Στις 11 Μαρτίου 2020, ο Παγκόσμιος Οργανισμός Υγείας κήρυξε επισήμως παγκόσμια πανδημία την έξαρση της νόσου COVID-19. Η πανδημία συνιστά σοβαρή κατάσταση έκτακτης ανάγκης στον τομέα της δημόσιας υγείας για τους πολίτες, τις κοινωνίες και τις οικονομίες. Ασκεί έντονη πίεση στα εθνικά συστήματα υγείας, διαταράσσει τις παγκόσμιες αλυσίδες εφοδιασμού, προκαλεί αστάθεια στις χρηματοπιστωτικές αγορές, κλυδωνισμούς στην καταναλωτική ζήτηση και αρνητικές επιπτώσεις σε διάφορους τομείς. Απειλεί τις θέσεις εργασίας και τα εισοδήματα των πολιτών, καθώς και τις δραστηριότητες των επιχειρήσεων, ενώ έχει προκαλέσει μεγάλο οικονομικό σοκ που έχει ήδη σοβαρές επιπτώσεις στην Ευρωπαϊκή Ένωση. Στις 13 Μαρτίου 2020, η Επιτροπή εξέδωσε ανακοίνωση
                  4
                με την οποία ζητούσε συντονισμένη οικονομική αντίδραση στην κρίση, με τη συμμετοχή όλων των φορέων σε εθνικό και ενωσιακό επίπεδο.

               (4)Αρκετά κράτη μέλη έχουν κηρύξει κατάσταση έκτακτης ανάγκης ή έχουν λάβει μέτρα έκτακτης ανάγκης. Κάθε μέτρο έκτακτης ανάγκης θα πρέπει να είναι αυστηρά αναλογικό, αναγκαίο, περιορισμένο χρονικά και σύμφωνο με τα ευρωπαϊκά και διεθνή πρότυπα. Θα πρέπει να υπόκειται σε δημοκρατικό έλεγχο και σε έλεγχο από ανεξάρτητη δικαστική αρχή.

               (5)Στις 20 Μαρτίου 2020, η Επιτροπή εξέδωσε ανακοίνωση για την ενεργοποίηση της γενικής ρήτρας διαφυγής του Συμφώνου Σταθερότητας και Ανάπτυξης
                  5
               . Η ρήτρα, όπως ορίζεται στο άρθρο 5 παράγραφος 1, στο άρθρο 6 παράγραφος 3, στο άρθρο 9 παράγραφος 1 και στο άρθρο 10 παράγραφος 3 του κανονισμού (ΕΚ) αριθ. 1466/97 και στο άρθρο 3 παράγραφος 5 και στο άρθρο 5 παράγραφος 2 του κανονισμού (ΕΚ) αριθ. 1467/97, διευκολύνει τον συντονισμό των δημοσιονομικών πολιτικών σε περιόδους σοβαρής επιβράδυνσης της οικονομικής δραστηριότητας. Στην ανακοίνωσή της, η Επιτροπή κοινοποίησε στο Συμβούλιο την άποψή της ότι, δεδομένης της αναμενόμενης σοβαρής επιβράδυνσης της οικονομικής δραστηριότητας που προκύπτει από την έξαρση της νόσου COVID-19, οι τρέχουσες συνθήκες επιτρέπουν την ενεργοποίηση της ρήτρας. Στις 23 Μαρτίου 2020, οι υπουργοί Οικονομικών των κρατών μελών συμφώνησαν με την εκτίμηση της Επιτροπής. Η ενεργοποίηση της γενικής ρήτρας διαφυγής επιτρέπει την προσωρινή απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου, εφόσον δεν τίθεται σε κίνδυνο η βιωσιμότητα των δημόσιων οικονομικών μεσοπρόθεσμα. Όσον αφορά το διορθωτικό σκέλος, το Συμβούλιο μπορεί επίσης να αποφασίσει, κατόπιν σύστασης της Επιτροπής, να εγκρίνει αναθεωρημένη δημοσιονομική πορεία. Η γενική ρήτρα διαφυγής δεν αναστέλλει τις διαδικασίες του Συμφώνου Σταθερότητας και Ανάπτυξης. Επιτρέπει στα κράτη μέλη να αποκλίνουν από τις δημοσιονομικές υποχρεώσεις που θα ίσχυαν κανονικά, ενώ δίνει παράλληλα στην Επιτροπή και στο Συμβούλιο τη δυνατότητα να λάβουν τα αναγκαία μέτρα για τον συντονισμό των πολιτικών στο πλαίσιο του Συμφώνου.

               (6)Απαιτείται συνεχής δράση για τον περιορισμό και τον έλεγχο της εξάπλωσης της πανδημίας, την ενίσχυση της ανθεκτικότητας των εθνικών συστημάτων υγείας, τον μετριασμό των κοινωνικοοικονομικών συνεπειών μέσω μέτρων στήριξης των επιχειρήσεων και των νοικοκυριών και τη διασφάλιση κατάλληλων συνθηκών υγιεινής και ασφάλειας στον τόπο εργασίας με σκοπό την επανέναρξη της οικονομικής δραστηριότητας. Η Ένωση θα πρέπει να αξιοποιήσει πλήρως τα διάφορα εργαλεία που έχει στη διάθεσή της για να στηρίξει τις προσπάθειες των κρατών μελών σε αυτούς τους τομείς. Παράλληλα, τα κράτη μέλη και η Ένωση θα πρέπει να συνεργαστούν για να εκπονήσουν τα αναγκαία μέτρα για την επάνοδο των κοινωνιών και των οικονομιών μας στην ομαλότητα και στη βιώσιμη ανάπτυξη, με ενσωμάτωση, μεταξύ άλλων, της πράσινης μετάβασης και του ψηφιακού μετασχηματισμού, αλλά και να αντλήσουν όλα τα διδάγματα από την κρίση.

               (7)Η κρίση λόγω της νόσου COVID-19 ανέδειξε την ευελιξία που παρέχει η ενιαία αγορά για την προσαρμογή σε έκτακτες καταστάσεις. Ωστόσο, για να εξασφαλιστεί η ταχεία και ομαλή μετάβαση στη φάση ανάκαμψης και η ελεύθερη κυκλοφορία εμπορευμάτων, υπηρεσιών και εργαζομένων, τα έκτακτα μέτρα που εμποδίζουν την ομαλή λειτουργία της ενιαίας αγοράς πρέπει να καταργηθούν μόλις παύσουν να είναι πλέον απαραίτητα. Η τρέχουσα κρίση κατέδειξε την ανάγκη για σχέδια ετοιμότητας για την αντιμετώπιση κρίσεων στον τομέα της υγείας, τα οποία να περιλαμβάνουν ιδίως βελτιωμένες στρατηγικές προμηθειών, διαφοροποιημένες αλυσίδες εφοδιασμού και στρατηγικά αποθέματα βασικών προμηθειών. Πρόκειται για καθοριστικά στοιχεία όσον αφορά την κατάρτιση ευρύτερων σχεδίων ετοιμότητας για την αντιμετώπιση κρίσεων.

               (8)Ο ενωσιακός νομοθέτης έχει ήδη τροποποιήσει τα σχετικά νομοθετικά πλαίσια
                  6
                για να δώσει στα κράτη μέλη τη δυνατότητα να κινητοποιήσουν όλους τους αχρησιμοποίητους πόρους από τα Ευρωπαϊκά Διαρθρωτικά και Επενδυτικά Ταμεία, ώστε να μπορέσουν να αντιμετωπίσουν τις εξαιρετικές επιπτώσεις της πανδημίας COVID-19. Οι τροποποιήσεις αυτές θα παρέχουν πρόσθετη ευελιξία, καθώς και απλουστευμένες και εξορθολογισμένες διαδικασίες. Για να αμβλυνθούν οι πιέσεις στις ταμειακές ροές, τα κράτη μέλη μπορούν επίσης να επωφεληθούν από ποσοστό συγχρηματοδότησης 100 % από τον προϋπολογισμό της Ένωσης για το λογιστικό έτος 2020-2021. Η Ουγγαρία ενθαρρύνεται να αξιοποιήσει πλήρως αυτές τις δυνατότητες για να βοηθήσει τα άτομα και τους τομείς που πλήττονται περισσότερο από τα εν λόγω προβλήματα.

               (9)Οι κοινωνικοοικονομικές συνέπειες της πανδημίας είναι πιθανό να είναι άνισα κατανεμημένες στις διάφορες περιοχές λόγω διαφορετικών προτύπων εξειδίκευσης, ιδίως σε περιφέρειες που υστερούν σε βασικούς πόρους ή εξαρτώνται σημαντικά από τομείς οι οποίοι βασίζονται σε επιχειρηματικές δραστηριότητες με διά ζώσης επαφή με τους καταναλωτές. Αυτό το ενδεχόμενο συνεπάγεται σημαντικό κίνδυνο διεύρυνσης των περιφερειακών ανισοτήτων στο εσωτερικό της Ουγγαρίας, η οποία θα επιδεινώσει την ήδη παρατηρούμενη τάση διεύρυνσης των ανισοτήτων μεταξύ των αστικών και των αγροτικών περιοχών. Σε συνδυασμό με τον κίνδυνο προσωρινής αποδυνάμωσης της διαδικασίας σύγκλισης μεταξύ κρατών μελών, η τρέχουσα κατάσταση απαιτεί στοχευμένες απαντήσεις πολιτικής.

               (10)Στις 5 Μαΐου 2020, η Ουγγαρία υπέβαλε το εθνικό της πρόγραμμα μεταρρυθμίσεων του 2020 και, στις 4 Μαΐου 2020, το οικείο πρόγραμμα σύγκλισης του 2020. Για να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (11)Η Ουγγαρία υπάγεται επί του παρόντος στο προληπτικό σκέλος του συμφώνου Σταθερότητας και Ανάπτυξης και υπόκειται στον κανόνα για το χρέος.

               (12)Στις 14 Ιουνίου 2019, το Συμβούλιο συνέστησε στην Ουγγαρία να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών
                  7
                δεν θα υπερβεί το 3,3 % το 2019, ποσοστό που αντιστοιχεί σε ετήσια διαρθρωτική προσαρμογή ύψους 1,0 % του ΑΕΠ. Η συνολική αξιολόγηση της Επιτροπής επιβεβαιώνει ότι υπάρχει σημαντική απόκλιση από τη συνιστώμενη πορεία προσαρμογής για την επίτευξη του μεσοπρόθεσμου δημοσιονομικού στόχου το 2019, καθώς και τη διετία 2018 και 2019 συνολικά. Ωστόσο, λαμβανομένης υπόψη της ενεργοποίησης της γενικής ρήτρας διαφυγής, δεν είναι απαραίτητο να ληφθούν περαιτέρω μέτρα στο πλαίσιο της διαδικασίας σημαντικής απόκλισης για την Ουγγαρία.

               (13)Στο πρόγραμμα σύγκλισης του 2020, η κυβέρνηση αναμένει ότι το ονομαστικό ισοζύγιο θα επιδεινωθεί από έλλειμμα 2,0 % του ΑΕΠ το 2019 σε έλλειμμα 3,8 % του ΑΕΠ το 2020. Το έλλειμμα προβλέπεται να μειωθεί σε 2,7 % του ΑΕΠ το 2021 και να φθάσει σταδιακά στο 1,0 % του ΑΕΠ μέχρι το 2024. Μετά από μείωση στο 66,3 % του ΑΕΠ το 2019, ο δείκτης χρέους της γενικής κυβέρνησης προς το ΑΕΠ αναμένεται να αυξηθεί σε 72,6 % το 2020 σύμφωνα με το πρόγραμμα σύγκλισης του 2020. Οι μακροοικονομικές και δημοσιονομικές προοπτικές επηρεάζονται από τη μεγάλη αβεβαιότητα που οφείλεται στην πανδημία COVID-19. Υπάρχουν ειδικοί για τη χώρα κίνδυνοι στους οποίους βασίζονται οι δημοσιονομικές προβλέψεις, συγκεκριμένα κίνδυνοι που συνδέονται με υψηλότερες από τις προβλεπόμενες δαπάνες (σύμφωνα με παλαιότερες τάσεις υψηλών δαπανών στο τέλος του έτους), καθώς και με δυνητικά χαμηλότερα από τα προβλεπόμενα έσοδα, καθώς η πρόβλεψη φαίνεται να βασίζεται σε σχετική άνοδο των εσόδων.

               (14)Ως απάντηση στην πανδημία COVID-19 και στο πλαίσιο συντονισμένης ενωσιακής προσέγγισης, η Ουγγαρία έχει λάβει δημοσιονομικά μέτρα για την αύξηση της δυναμικότητας εντατικής θεραπείας του συστήματος υγείας της, την ανάσχεση της πανδημίας και την ανακούφιση των ατόμων και των τομέων που έχουν πληγεί ιδιαίτερα. Σύμφωνα με το πρόγραμμα σύγκλισης του 2020, τα εν λόγω δημοσιονομικά μέτρα ισοδυναμούν με το 2,8 % του ΑΕΠ το 2020 και χρηματοδοτούνται εξ ολοκλήρου με ανακατανομή δαπανών εντός του προϋπολογισμού, αποθεματικά και νέους φόρους. Περιλαμβάνουν μέτρα που αποσκοπούν στη στήριξη της αγοράς εργασίας, φορολογικές ελαφρύνσεις για τις επιχειρήσεις και δαπάνες που σχετίζονται με την κατάσταση ιατρικής έκτακτης ανάγκης. Έχουν ανακοινωθεί πρόσθετα μέτρα για τη στήριξη της ανάκαμψης (1,4 % του ΑΕΠ) και για τη στήριξη της αγοράς εργασίας (0,4 % του ΑΕΠ), αλλά δεν έχουν ακόμη εξειδικευθεί. Επιπλέον, η Ουγγαρία θέσπισε μέτρα τα οποία, χωρίς να έχουν άμεση δημοσιονομική επίπτωση, θα συμβάλουν στη στήριξη της ρευστότητας για τις επιχειρήσεις και τα οποία εκτιμώνται από το πρόγραμμα σύγκλισης του 2020 σε 1,5 % του ΑΕΠ. Οι αρχές εξετάζουν πρόσθετα μέτρα ύψους 0,3 % του ΑΕΠ, όπως, για παράδειγμα, προγράμματα εγγύησης πιστώσεων και δάνεια με εγγύηση του Δημοσίου. Οι συνολικές δημοσιονομικές επιπτώσεις των δημοσιονομικών μέτρων που αναφέρονται στο πρόγραμμα σύγκλισης του 2020 διαφέρουν από αυτές που περιλαμβάνονται στις εαρινές προβλέψεις της Επιτροπής του 2020, δεδομένου ότι μόνο όσες εξειδικεύθηκαν επαρκώς αξιολογήθηκαν και ελήφθησαν υπόψη από την Επιτροπή. Συνολικά, τα μέτρα που έλαβε η Ουγγαρία συνάδουν με τις κατευθυντήριες γραμμές που ορίζονται στην ανακοίνωση της Επιτροπής σχετικά με τη συντονισμένη οικονομική αντίδραση στην έξαρση της νόσου COVID-19. Η πλήρης εξειδίκευση και θέσπιση όλων των ανακοινωθέντων μέτρων, και στη συνέχεια η επανεστίαση των δημοσιονομικών πολιτικών προς την επίτευξη συνετών μεσοπρόθεσμων δημοσιονομικών θέσεων όταν το επιτρέψουν οι οικονομικές συνθήκες, θα συμβάλουν στη διατήρηση της δημοσιονομικής βιωσιμότητας μεσοπρόθεσμα.

               (15)Με βάση τις εαρινές προβλέψεις της Επιτροπής του 2020 και αμετάβλητες πολιτικές, προβλέπεται ότι το ισοζύγιο γενικής κυβέρνησης της Ουγγαρίας θα είναι -5,2 % του ΑΕΠ το 2020 και -4,0 % το 2021. Ο δείκτης χρέους της γενικής κυβέρνησης προβλέπεται να ανέλθει στο 75,0 % του ΑΕΠ το 2020.

               (16)Στις 14 Ιουνίου 2019, το Συμβούλιο αποφάσισε, σύμφωνα με το άρθρο 121 παράγραφος 4 της Συνθήκης για τη λειτουργία της Ευρωπαϊκής Ένωσης, ότι το 2018 υπήρξε στην Ουγγαρία σημαντική παρατηρηθείσα απόκλιση από τον μεσοπρόθεσμο δημοσιονομικό στόχο. Λόγω της διαπιστωθείσας σημαντικής απόκλισης, στις 14 Ιουνίου 2019, το Συμβούλιο συνέστησε στην Ουγγαρία να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,3 % το 2019 και το 4,7 % το 2020, ποσοστό που αντιστοιχεί σε ετήσια διαρθρωτική προσαρμογή ύψους 1,0 % και 0,75 % του ΑΕΠ. Στις 5 Δεκεμβρίου 2019, το Συμβούλιο εξέδωσε την απόφαση (ΕΕ) 2019/2172
                  8
               , με την οποία διαπιστώνεται ότι η Ουγγαρία δεν είχε λάβει αποτελεσματικά μέτρα για να ανταποκριθεί στη σύσταση του Συμβουλίου της 14ης Ιουνίου 2019 και εξέδωσε αναθεωρημένη σύσταση. Στη σύσταση της 5ης Δεκεμβρίου 2019, το Συμβούλιο κάλεσε την Ουγγαρία να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 4,7 % το 2020, ποσοστό που αντιστοιχεί σε ετήσια διαρθρωτική προσαρμογή ύψους 0,75 % του ΑΕΠ το 2020. Με βάση τη συνολική αξιολόγηση της Επιτροπής και λαμβανομένης υπόψη της ενεργοποίησης της γενικής ρήτρας διαφυγής για το 2020, η οποία επιτρέπει την προσωρινή απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου, η Ουγγαρία θεωρείται ότι έχει λάβει αποτελεσματικά μέτρα για να ανταποκριθεί στη σύσταση της 5ης Δεκεμβρίου 2019.

               (17)Στις 20 Μαΐου 2020 η Επιτροπή εξέδωσε έκθεση που συντάχθηκε σύμφωνα με το άρθρο 126 παράγραφος 3 της Συνθήκης λόγω της αναμενόμενης από την Ουγγαρία υπέρβασης του ορίου του 3 % του ΑΕΠ για το έλλειμμα το 2020. Συνολικά, από την ανάλυση προκύπτει ότι το κριτήριο του ελλείμματος, όπως ορίζεται στη Συνθήκη και στον κανονισμό (ΕΚ) αριθ. 1467/1997, δεν πληρούται.

               (18)Στις 11 Μαρτίου 2020, η κυβέρνηση κήρυξε κατάσταση κινδύνου. Στις 12 Μαρτίου, τα σύνορα έκλεισαν για τους ταξιδιώτες, με εξαίρεση τους παλιννοστούντες πολίτες, τους κατοίκους του Ευρωπαϊκού Οικονομικού Χώρου, καθώς και τους τακτικούς διασυνοριακούς εργαζομένους. Συνέχισε να επιτρέπεται η διαμετακόμιση εμπορευμάτων. Στις 16 Μαρτίου 2020, οι εγκαταστάσεις προσχολικής εκπαίδευσης, τα σχολεία και τα πανεπιστήμια έκλεισαν και η διδασκαλία άρχισε να γίνεται μέσω διαδικτύου. Από τις 17 Μαρτίου 2020, τα μη αναγκαία καταστήματα υποχρεώθηκαν να κλείνουν στις 3 μ.μ. και τα εστιατόρια επιτρεπόταν να παραμένουν ανοικτά μόνο για φαγητό σε πακέτο. Στις 28 Μαρτίου 2020, επιβλήθηκε μερική απαγόρευση κυκλοφορίας, σύμφωνα με την οποία οι πολίτες μπορούσαν να απομακρυνθούν από τον τόπο κατοικίας τους μόνο για δεόντως αιτιολογημένους λόγους και με την προϋπόθεση να διατηρούν απόσταση από άλλα άτομα. Πριν από την έξαρση της νόσου COVID-19, η ουγγρική οικονομία βρισκόταν σε πορεία σταδιακής επιβράδυνσης έπειτα από αρκετά έτη αξιοσημείωτης ανάπτυξης. Το 2019 το πραγματικό ΑΕΠ αυξήθηκε κατά 4,9 %. Μετά την έξαρση του ιού, τα μέτρα ανάσχεσης τέθηκαν σε εφαρμογή σχετικά γρήγορα, ενώ οι επίσημοι αριθμοί των κρουσμάτων έχουν μέχρι στιγμής παραμείνει περιορισμένοι. Ωστόσο, η παγκόσμια ύφεση, αφενός, αναμένεται να πλήξει ιδιαίτερα έντονα τις εξαγωγές, λόγω του κυρίαρχου ρόλου των εξαιρετικά κυκλικών βιομηχανιών, όπως η αυτοκινητοβιομηχανία και, αφετέρου, αναμένεται να πλήξει επίσης τον τουρισμό και τις μεταφορές, τομείς οι οποίοι επηρεάζονται από περιορισμούς στις μετακινήσεις. Σε γενικές γραμμές, τον Μάρτιο προβλέπεται να αρχίσει βαθιά ύφεση και, στη συνέχεια, προβλέπεται σταδιακή οικονομική ανάκαμψη από το δεύτερο εξάμηνο του έτους, με βάση την παραδοχή σταδιακής άρσης των μέτρων ανάσχεσης. Η ανεργία ενδέχεται να σημειώσει ραγδαία αύξηση, λόγω της ευελιξίας της αγοράς εργασίας. Οι οικονομικές επιδόσεις του 2020 θα εξαρτηθούν από τη διάρκεια της περιόδου εγκλεισμού καθώς και από την αντίδραση της οικονομικής πολιτικής. Στις εαρινές προβλέψεις της Ευρωπαϊκής Επιτροπής αναφέρεται μείωση του πραγματικού ΑΕΠ κατά 7 % το 2020, ακολουθούμενη από ανάκαμψη κατά 6 % το 2021.

               (19)Από τα μέσα Μαρτίου, η κυβέρνηση ανακοίνωσε διάφορες δέσμες μέτρων για τον μετριασμό των κοινωνικών και οικονομικών επιπτώσεων της κρίσης λόγω της νόσου COVID-19. Η κεντρική τράπεζα έχει θεσπίσει μέτρα για την παροχή ρευστότητας στον χρηματοπιστωτικό τομέα. Παραδείγματα άλλων μέτρων ενίσχυσης της ρευστότητας για τα νοικοκυριά και τις επιχειρήσεις αποτελούν i) η αναστολή πληρωμών δανείων και συμβάσεων χρηματοδοτικής μίσθωσης έως τις 31 Δεκεμβρίου 2020 για επιχειρήσεις και νοικοκυριά και ii) η θέσπιση ανώτατου ορίου επιτοκίου για καταναλωτικές πιστώσεις. Κατά τη διαδικασία σχεδιασμού και εφαρμογής των μέτρων αυτών πρέπει να λαμβάνεται υπόψη η ανθεκτικότητα του τραπεζικού τομέα. Περαιτέρω μέτρα που αφορούν κυρίως τους τομείς που έχουν πληγεί περισσότερο από την κρίση, όπως ο τουρισμός και οι υπηρεσίες, περιλαμβάνουν προσωρινές φορολογικές μειώσεις και απαλλαγές, επιδοτήσεις επενδύσεων, ανάπτυξη υποδομών, επιδοτούμενα και εγγυημένα δάνεια, καθώς και προγράμματα κεφαλαίου. Για τη διατήρηση των θέσεων εργασίας, η κυβέρνηση δρομολόγησε δύο τύπους ρυθμίσεων μειωμένου ωραρίου εργασίας. Το γενικό καθεστώς καλύπτει έως και 70 % της απώλειας μισθών για 3 μήνες υπό ορισμένες προϋποθέσεις και ένα ειδικό καθεστώς απευθύνεται σε προσωπικό έρευνας και ανάπτυξης (Ε&Α). Η κυβέρνηση επίσπευσε κατά ένα τρίμηνο μια ήδη προγραμματισμένη περικοπή των εισφορών κοινωνικής ασφάλισης και ανακοίνωσε εφάπαξ συμπλήρωμα των μισθών στον τομέα της υγειονομικής περίθαλψης. Συνολικά, ενώ ο σκοπός των δημοσιονομικών μέτρων είναι η στήριξη των επιχειρήσεων και η διατήρηση των θέσεων εργασίας, το πεδίο εφαρμογής και η εμβέλειά τους παραμένουν περιορισμένα σε σύγκριση με τα περισσότερα κράτη μέλη. Επιπλέον, τα δημοσιονομικά μέτρα πρόκειται να χρηματοδοτηθούν από ανακατανομές σε κεφάλαια του προϋπολογισμού και προσφάτως επιβληθέντες φόρους και, συνεπώς, αναμένεται να έχουν περιορισμένες επιπτώσεις από άποψη μακροοικονομικής σταθεροποίησης.

               (20)Διάφορες πτυχές των αποτελεσμάτων στον τομέα της υγείας παρέμειναν χειρότερες σε σύγκριση με τα περισσότερα κράτη μέλη, γεγονός που αντικατοπτρίζει, μεταξύ άλλων, τον υψηλό επιπολασμό παραγόντων κινδύνου στον πληθυσμό και την περιορισμένη αποτελεσματικότητα της παροχής ιατροφαρμακευτικής περίθαλψης. Το μερίδιο του δημοσίου στις δαπάνες για την υγεία στην Ουγγαρία ήταν σημαντικά χαμηλότερο από τον μέσο όρο της ΕΕ. Οι Ούγγροι πολίτες εξαρτώνται από άμεσες ιδιωτικές δαπάνες σε ποσοστό που υπερβαίνει τον μέσο όρο της ΕΕ και ωθούνται ολοένα και περισσότερο σε ιδιωτικές υπηρεσίες υγείας. Η κατάσταση αυτή επιδεινώνει τους κινδύνους οικονομικής δυσπραγίας των ουγγρικών νοικοκυριών και επηρεάζει την κοινωνική ισότητα και τα αποτελέσματα στον τομέα της υγείας. Απαιτούνται πρόσθετες επενδύσεις και συνολικές μεταρρυθμίσεις για τον εξορθολογισμό της χρήσης των πόρων στο πλαίσιο του συστήματος υγείας, τη μείωση των ανισοτήτων όσον αφορά την πρόσβαση και την αύξηση της ποιότητας της περίθαλψης. Οι υπηρεσίες προληπτικής και πρωτοβάθμιας περίθαλψης υποχρηματοδοτούνται και οι δυνατότητές τους για βελτίωση της ποιότητας, της προσβασιμότητας και της οικονομικής αποδοτικότητας του συστήματος υγείας εξακολουθούν να μην αξιοποιούνται επαρκώς. Παρότι ότι οι αρχές έχουν αρχίσει να καταβάλλουν προσπάθειες με στόχο τη μείωση της σημαντικής έλλειψης εργαζομένων στον τομέα της υγείας στην Ουγγαρία, οι περιφερειακές ανισότητες στην κατανομή του προσωπικού υγειονομικής περίθαλψης εξακολουθούν να παρεμποδίζουν την πρόσβαση σε περίθαλψη σε ορισμένες περιοχές και για ορισμένες ευπαθείς ομάδες, όπως οι περιθωριοποιημένοι Ρομά, ενώ και τα άτομα με αναπηρία αντιμετωπίζουν ιδιαίτερα εμπόδια. Ενόψει της διαταραχής της ζήτησης για τα συστήματα υγείας η οποία οφείλεται στην πανδημία COVID-19, απαιτείται ταχεία δράση για την αντιμετώπιση των εν λόγω διαρθρωτικών προκλήσεων και την αύξηση της ανθεκτικότητας του ουγγρικού συστήματος υγείας.

               (21)Οι κοινωνικοοικονομικές συνέπειες της έξαρσης της νόσου μπορεί να είναι σημαντικές και εκκρεμεί η αξιολόγηση του αντικτύπου του κυβερνητικού διατάγματος, της 18ης Μαρτίου 2020, με το οποίο επιτρέπονται οι διμερώς συμφωνηθείσες παρεκκλίσεις από τον εργατικό κώδικα. Σύμφωνα με τις προβλέψεις της Επιτροπής, η ανεργία αναμένεται να ανέλθει στο 7,0 % το 2020 και να υποχωρήσει στο 6,1 % το 2021. Οι τομείς που υπέστησαν μέγιστο πλήγμα από την κρίση αντιπροσωπεύουν μεγάλο μερίδιο της ουγγρικής οικονομίας και απασχολούν εργατικό δυναμικό χαμηλής έως μέσης ειδίκευσης με ιδιαίτερα ευέλικτες συμβάσεις απασχόλησης. Έως τις αρχές του 2020, το συνολικό ποσοστό απασχόλησης συνέχισε να σημειώνει βελτίωση υπό συνθήκες έντονης οικονομικής επέκτασης, αλλά δεν έχουν ωφεληθεί εξίσου όλες οι ομάδες. Το χάσμα μεταξύ των ομάδων δεξιοτήτων και μεταξύ ανδρών και γυναικών ως προς την απασχόληση παρέμεινε μεγάλο σε σύγκριση με τον μέσο όρο της ΕΕ, το δε χάσμα μεταξύ ανδρών και γυναικών οφείλεται εν μέρει στην περιορισμένη προσφορά ποιοτικών υπηρεσιών παιδικής φροντίδας. Παρά τη μείωσή του, το πρόγραμμα δημοσίων έργων, το οποίο δεν κατόρθωσε να οδηγήσει τους συμμετέχοντες σε απασχόληση στην πρωτογενή αγορά εργασίας, παρέμεινε σημαντικό. Υπάρχει περιθώριο ενίσχυσης άλλων πολιτικών ώστε να είναι καλύτερα στοχευμένες και να βοηθήσουν αποτελεσματικά ανέργους ή οικονομικά μη ενεργά άτομα να βρουν εργασία ή να έχουν πρόσβαση σε κατάρτιση. Η διάρκεια των παροχών ανεργίας είναι η μικρότερη στην ΕΕ, με ανώτατο όριο τους τρεις μήνες, πολύ χαμηλότερη από τη μέση διάρκεια χρόνου που απαιτείται για την εξεύρεση εργασίας ακόμη και σε ευνοϊκές οικονομικές συνθήκες. Σύμφωνα με τις αρχές του ευρωπαϊκού πυλώνα κοινωνικών δικαιωμάτων, τα καθεστώτα και τα μέτρα κοινωνικής προστασίας πρέπει να προστατεύουν τα άτομα που κινδυνεύουν να χάσουν τη θέση εργασίας τους, καθώς και τους αυτοαπασχολούμενους και τους ανέργους. Τα συστήματα μειωμένου ωραρίου εργασίας, στα οποία οι εργαζόμενοι λαμβάνουν εισοδηματική στήριξη από το κράτος για τις μη δεδουλευμένες ώρες, είναι ένας καλός τρόπος προστασίας της απασχόλησης. Κατά τη διάρκεια της πανδημίας, τα συστήματα μειωμένου ωραρίου εργασίας είναι πιο αποδοτικά, εάν η διαχείρισή τους είναι απλή και γρήγορη, και η επιλεξιμότητα δεν περιορίζεται σε συγκεκριμένους τομείς ή τύπους επιχειρήσεων.

               (22)Παρόλο που η συνολική κατάσταση της φτώχειας στην Ουγγαρία βελτιώθηκε πριν από την κρίση, η τάση μπορεί γρήγορα να αντιστραφεί κατά τη διάρκεια της οικονομικής κάμψης. Οι εισοδηματικές ανισότητες αυξήθηκαν την τελευταία δεκαετία, εν μέρει λόγω αλλαγών στο σύστημα φορολογίας και παροχών. Ακόμη και πριν από την έξαρση της νόσου COVID-19, τόσο η σοβαρή υλική στέρηση όσο και οι υλικές και κοινωνικές στερήσεις ήταν υψηλές, ιδίως στα νοικοκυριά με πολλά παιδιά και στον πληθυσμό των Ρομά. Η έλλειψη διαμερισμάτων κοινωνικής στέγασης της τοπικής αυτοδιοίκησης προς μίσθωση και η έλλειψη οικονομικής στήριξης των ενοικιαστών αποτελούν τροχοπέδη για την κινητικότητα. Οι παροχές ελάχιστου εγγυημένου εισοδήματος παρέμειναν αμετάβλητες σε ονομαστικούς όρους από το 2012 και συγκαταλέγονται στις χαμηλότερες της ΕΕ. Η πανδημία αναμένεται να πλήξει περισσότερο τις ευπαθείς ομάδες που δεν έχουν πρόσβαση σε περίθαλψη και βασικές υπηρεσίες και ζουν σε υπερπλήρη νοικοκυριά. Όταν ανακάμψουν οι οικονομίες, θα χρειαστούν μέτρα που θα δημιουργήσουν ευνοϊκές συνθήκες για την ενεργοποίηση και την ένταξη των εν λόγω ομάδων στην αγορά εργασίας. Ήδη πριν από την κρίση, τα εκπαιδευτικά αποτελέσματα βρίσκονταν σε χαμηλότερα επίπεδα από τον μέσο όρο της Ένωσης και επηρεάζονταν σε μεγάλο βαθμό από το κοινωνικοοικονομικό υπόβαθρο των μαθητών. Τα ποσοστά πρόωρης εγκατάλειψης του σχολείου ήταν υψηλά, ιδίως μεταξύ των μαθητών Ρομά. Η χαμηλή συμμετοχή ευπαθών ομάδων σε ποιοτική εκπαίδευση αποτελεί χαμένη ευκαιρία για την ανάπτυξη του ανθρώπινου κεφαλαίου και την ενίσχυση της κοινωνικής συνοχής. Ο μισθός των εκπαιδευτικών είναι από τους χαμηλότερους στην ΕΕ. Ο μικρός αριθμός σπουδαστών που συμμετέχουν στην τριτοβάθμια εκπαίδευση δεν συνάδει με την ισχυρή ζήτηση εργαζομένων υψηλής ειδίκευσης. Η απρόσμενη μετάβαση στην εξ αποστάσεως μάθηση είναι πιθανόν να αυξήσει ακόμη περισσότερο τις ανισότητες. Από τα στοιχεία των ετήσιων εθνικών εξετάσεων ικανοτήτων, προκύπτει ότι είναι δύσκολο η ψηφιακή εκπαίδευση να φθάσει σε πολλούς μαθητές εξαιτίας της έλλειψης ψηφιακών εργαλείων. Οι μαθητές που προέρχονται από μειονεκτικά περιβάλλοντα βιώνουν αρνητικά την εξ αποστάσεως μάθηση επίσης λόγω των υπερπλήρων νοικοκυριών και του χαμηλού εκπαιδευτικού επιπέδου των γονέων. Οι πρόσφατες και τρέχουσες επενδύσεις στην ψηφιοποίηση της εκπαίδευσης έχουν διαδραματίσει σημαντικό ρόλο και πρέπει να συνεχιστούν.

               (23)Στο πλαίσιο της κρίσης λόγω της νόσου COVID-19, είναι ιδιαίτερα σημαντικό να διασφαλιστούν η λειτουργία των υποδομών κρίσιμης σημασίας και η ελεύθερη κυκλοφορία των εμπορευμάτων σε ολόκληρη την ενιαία αγορά, καθώς και να παρακολουθείται και να διασφαλίζεται η ορθή λειτουργία των αλυσίδων εφοδιασμού σε συνεργασία με τις γειτονικές χώρες. Η Ουγγαρία είναι μια μικρή ανοικτή οικονομία με εντατικές διασυνοριακές εμπορευματικές μεταφορές. Επιπλέον, πολλοί Ούγγροι εργάζονται στο εξωτερικό και μετακινούνται σε εβδομαδιαία βάση για να εργαστούν. Η Ουγγαρία μπορεί επίσης να χρειαστεί εποχικούς μεθοριακούς εργαζόμενους στον τομέα της γεωργίας. Οι περιορισμοί στις μετακινήσεις που επιβάλλονται επί του παρόντος ενδέχεται να καθυστερήσουν την κυκλοφορία εμπορευμάτων και εργαζομένων, θα μπορούσαν όμως να μετριαστούν με την εξασφάλιση των «πράσινων λωρίδων» στα σύνορα.

               (24)Στον κλάδο των υπηρεσιών, το λιανικό εμπόριο είναι ένας από τους πλέον πληγέντες τομείς, λόγω των μέτρων που ανέστειλαν πλήρως τη λειτουργία πολλών επιχειρήσεων ή περιόρισαν σημαντικά τις δραστηριότητές τους. Η ρυθμιστική ευελιξία θα μπορούσε να βοηθήσει στην ανάκαμψη του λιανικού εμπορίου στον απόηχο της νόσου COVID-19. Η Ουγγαρία έχει τον μεγαλύτερο αριθμό νομοθετικά κατοχυρωμένων επαγγελμάτων στην ΕΕ. Οι επαγγελματικές υπηρεσίες θα διαδραματίσουν σημαντικό ρόλο στη διευκόλυνση της εξόδου από την κρίση και της ανάκαμψης μετά την κρίση. Επομένως, η διασφάλιση της ομαλής πρόσβασης στα επαγγέλματα και της άσκησής τους, μέσω του εξορθολογισμού των ρυθμιστικών τους πλαισίων και των σχετικών διοικητικών διαδικασιών, είναι ζωτικής σημασίας, ιδίως για τις μικρές και μεσαίες επιχειρήσεις και τις πολύ μικρές επιχειρήσεις, συμπεριλαμβανομένων των μεμονωμένων επαγγελματιών, που επλήγησαν ιδιαιτέρως από την κρίση. Η στήριξη της ρευστότητας των επιχειρήσεων μέσω δανείων και εγγυήσεων, με έμφαση στις μικρές και μεσαίες επιχειρήσεις, είναι υψίστης σημασίας και η διανομή της στήριξης της ρευστότητας των επιχειρήσεων πρέπει να εφαρμοστεί αποτελεσματικά και ταχέως από ενδιάμεσους φορείς. Κατά τη διαδικασία σχεδιασμού και εφαρμογής των μέτρων αυτών πρέπει να λαμβάνεται υπόψη η ανθεκτικότητα του τραπεζικού τομέα. Η δυνατότητα αναβολής της καταβολής φόρων και εισφορών κοινωνικής ασφάλισης και η επιτάχυνση των συμβατικών πληρωμών από τις δημόσιες αρχές μπορούν επίσης να συμβάλουν στη βελτίωση των ταμειακών ροών των μικρών και μεσαίων επιχειρήσεων. Οι νεοφυείς και οι επεκτεινόμενες νέες επιχειρήσεις ενδέχεται να χρειάζονται ειδική στήριξη, παραδείγματος χάρη, παροχή κινήτρων σε επιχειρήσεις επιχειρηματικού κεφαλαίου για την αύξηση των επενδύσεών τους στις εν λόγω επιχειρήσεις. Τα εν λόγω μέτρα στήριξης θα συμβάλουν επίσης στην αποφυγή βεβιασμένων πωλήσεων στρατηγικά σημαντικών ευρωπαϊκών επιχειρήσεων.

               (25)Η έρευνα και η καινοτομία αποτελούν κινητήρια δύναμη κρίσιμης σημασίας για μακροπρόθεσμη ανάπτυξη και ανταγωνιστικότητα. Η Ουγγαρία έχει μέτριες επιδόσεις στον τομέα της καινοτομίας. Η έλλειψη εργαζομένων υψηλής ειδίκευσης αποτελεί βασικό εμπόδιο για την καινοτομία. Οι δαπάνες για έρευνα και ανάπτυξη (Ε&Α) αυξάνονται με αργούς ρυθμούς και προέρχονται κυρίως από τον επιχειρηματικό τομέα, ο οποίος χαίρει της μεγαλύτερης δημόσιας στήριξης σε επίπεδο ΕΕ. Ωστόσο, οι δαπάνες για Ε&Α στον δημόσιο τομέα παρουσίασαν μείωση την τελευταία δεκαετία. Οι επενδύσεις σε καινοτόμες μικρές και μεσαίες επιχειρήσεις (ΜΜΕ), καθώς και η ενίσχυση της συνεργασίας μεταξύ του επιχειρηματικού, του ερευνητικού, του ακαδημαϊκού και του δημόσιου τομέα ενισχύουν την ικανότητα έρευνας και καινοτομίας της χώρας, η οποία απαιτείται για την αντιμετώπιση της κρίσης λόγω της νόσου COVID-19. Για την ανάκαμψη χρειάζονται επενδύσεις στον τομέα της δημόσιας έρευνας και καινοτομίας και ένα υποστηρικτικό περιβάλλον για την έρευνα.

               (26)Για τη στήριξη της οικονομικής ανάκαμψης, θα είναι σημαντικό να επισπευσθούν ώριμα έργα δημόσιων επενδύσεων και να προωθηθούν οι ιδιωτικές επενδύσεις, μεταξύ άλλων, μέσω σχετικών μεταρρυθμίσεων. Το εθνικό σχέδιο της Ουγγαρίας για την ενέργεια και το κλίμα προσδιορίζει τις επενδυτικές ανάγκες για την επίτευξη της κλιματικής και ενεργειακής μετάβασης. Οι σχετικές επενδύσεις, σε συνδυασμό με επενδύσεις στην ψηφιοποίηση και στην πράσινη μετάβαση, θα καταστήσουν την ουγγρική οικονομία πιο βιώσιμη και ανθεκτική, όταν η χώρα ανακάμψει από την κρίση. Επί του παρόντος, η ενεργειακή απόδοση στον οικιακό τομέα είναι χαμηλή, γεγονός που συμβάλλει επίσης στην ατμοσφαιρική ρύπανση. Οι συνεχείς παραβιάσεις των προτύπων ποιότητας του αέρα έχουν σοβαρές επιπτώσεις στην υγεία και το περιβάλλον. Οι κύριες πηγές ατμοσφαιρικής ρύπανσης είναι, μεταξύ άλλων, η καύση στερεών καυσίμων για οικιακή χρήση, οι εκπομπές από τη γεωργία και τις μεταφορές. Μόλις το 1 % της ακαθάριστης εγχώριας κατανάλωσης ενέργειας καλύπτεται από ανανεώσιμες πηγές χαμηλών ανθρακούχων εκπομπών, και η ιδιαίτερα ρυπογόνος βιομάζα συμβάλλει σε ποσοστό περίπου 10 %. Εκκινώντας από χαμηλό επίπεδο, οι ηλιακές εγκαταστάσεις παρουσιάζουν ταχεία αύξηση. Σύμφωνα με το εθνικό της σχέδιο για την ενέργεια και το κλίμα και τη μακροπρόθεσμη κλιματική ουδετερότητα, η Ουγγαρία προτίθεται να βασιστεί περισσότερο σε ανανεώσιμες πηγές ενέργειας, κυρίως στην ηλιακή ενέργεια. Στην τρέχουσα οικονομική κατάσταση, η ενεργειακή πολιτική μπορεί να δημιουργήσει πράσινη ανάπτυξη και να συμβάλει στην οικονομική ανάκαμψη. Η κυκλοφοριακή συμφόρηση αποτελούσε αυξανόμενη πρόκληση έως την έξαρση της πανδημίας COVID-19, καθώς συνεπάγεται αρνητικές οικονομικές επιπτώσεις και αυξάνει τις εκπομπές αερίων θερμοκηπίου και την ατμοσφαιρική ρύπανση. Η διεύρυνση των δυνατοτήτων τηλεργασίας και η αύξηση της ελκυστικότητας των δημόσιων συγκοινωνιών θα μπορούσαν να συμβάλουν επίσης στον μετριασμό των περιβαλλοντικών επιπτώσεων του τομέα των μεταφορών. Η κυκλική οικονομία βρίσκεται ακόμη σε αρχικό στάδιο, η ανακύκλωση των αστικών αποβλήτων δεν έχει αναπτυχθεί επαρκώς και τα οικονομικά μέσα δεν παρέχουν επαρκή κίνητρα. Η υγειονομική ταφή παραμένει η επικρατούσα μέθοδος διαχείρισης αποβλήτων. Η ποιότητα των υδάτων και η ύδρευση εξακολουθούν να εγείρουν ανησυχίες. Οι ψηφιακές δεξιότητες των Ούγγρων και η χρήση ψηφιακών τεχνολογιών από τις επιχειρήσεις και τις δημόσιες υπηρεσίες παραμένουν κάτω από τον μέσο όρο της ΕΕ. Θα πρέπει να συνεχιστούν οι προσπάθειες για την παροχή αποδοτικών ψηφιακών δημόσιων υπηρεσιών στους πολίτες και στις επιχειρήσεις. Ο προγραμματισμός του Ταμείου Δίκαιης Μετάβασης για την περίοδο 2021-2027 θα μπορούσε να βοηθήσει την Ουγγαρία να αντιμετωπίσει ορισμένες από τις προκλήσεις που δημιουργεί η μετάβαση σε μια κλιματικά ουδέτερη οικονομία, ιδίως στις περιοχές που καλύπτονται από το παράρτημα Δ της έκθεσης χώρας
                  9
               . Με τον τρόπο αυτόν, η Ουγγαρία θα μπορέσει να αξιοποιήσει όσο το δυνατόν καλύτερα το εν λόγω ταμείο.

               (27)Αντιδρώντας στην επιδημία COVID-19, στις 11 Μαρτίου 2020, η κυβέρνηση κήρυξε «κατάσταση κινδύνου». Η διάρκειά της δεν είναι προκαθορισμένη και η κυβέρνηση έχει τη διακριτική ευχέρεια να τη διατηρήσει ή να κηρύξει τη λήξη της. Τα συγκεκριμένα μέτρα που έλαβε η κυβέρνηση ισχύουν έως τη λήξη της «κατάστασης κινδύνου». Στις 30 Μαρτίου 2020, το Κοινοβούλιο ψήφισε νέο νόμο που επιτρέπει στην κυβέρνηση να αναστέλλει την εφαρμογή οποιουδήποτε νόμου με διάταγμα. Οι εξουσίες έκτακτης ανάγκης που ανατίθενται φαίνεται να είναι πιο εκτεταμένες από αυτές που έχουν εγκριθεί σε άλλα κράτη μέλη, δεδομένου του συνδυαστικού αποτελέσματος του ευρέος ορισμού των εξουσιών και της απουσίας σαφούς χρονικού ορίου. Ορισμένα μέτρα έκτακτης ανάγκης που έχουν εκδοθεί με βάση τις προαναφερόμενες εξουσίες εγείρουν ζητήματα αναγκαιότητας και αναλογικότητας και παρεμβαίνουν στις επιχειρηματικές δραστηριότητες και στη σταθερότητα του κανονιστικού περιβάλλοντος. Στα εν λόγω μέτρα περιλαμβάνονται η δυνατότητα παρέκκλισης από το εργατικό δίκαιο, η ανάπτυξη στρατιωτικών αξιωματικών συνδέσμων σε επιχειρήσεις στρατηγικής σημασίας και η υπαγωγή εισηγμένων στο χρηματιστήριο επιχειρήσεων υπό την επίβλεψη του κράτους. Σύμφωνα με τις δηλώσεις του στις 15 Μαΐου 2020, ο πρωθυπουργός κ. Viktor Orbán αναμένει ότι στο τέλος του μήνα η κυβέρνηση θα μπορέσει να επιστρέψει στο Κοινοβούλιο την ειδική εντολή που της ανατέθηκε λόγω της επιδημίας του κορονοϊού. Η ενίσχυση της ανεξαρτησίας της δικαιοσύνης θα έχει επίσης κρίσιμη σημασία για την αποτελεσματική εποπτεία των προαναφερόμενων μέτρων έκτακτης ανάγκης.

               (28)Η συμμετοχή των κοινωνικών εταίρων στις πρωτοβουλίες πολιτικής και στην υλοποίησή τους ήταν ανεπαρκής τα τελευταία έτη, γεγονός που υπονόμευσε την ποιότητα και την προβλεψιμότητα της χάραξης πολιτικής και αύξησε τις πιθανότητες σφαλμάτων πολιτικής. Οι διαβουλεύσεις και οι εκτιμήσεις επιπτώσεων έχουν παρακαμφθεί επανειλημμένως με την εφαρμογή ειδικών νομοθετικών διαδικασιών, όπως νομοσχέδια μεμονωμένων βουλευτών και επείγουσες διαδικασίες. Η συμμετοχή των ενδιαφερόμενων μερών μειώθηκε περαιτέρω κατά τη διάρκεια του τρέχοντος συστήματος λήψης αποφάσεων με κυβερνητικά διατάγματα, υπό το πρίσμα επίσης του κυβερνητικού διατάγματος, της 18ης Μαρτίου 2020, με το οποίο επιτρέπονται οι διμερείς παρεκκλίσεις από τον εργατικό κώδικα.

               (29)Η έλλειψη ανταγωνισμού στις δημόσιες προμήθειες εξακολουθεί να αποτελεί σημαντική πηγή ανησυχίας, δεδομένου ότι η διεύρυνση του ανοίγματος στον ανταγωνισμό αποτελεί την κυριότερη λύση για την αντιμετώπιση της κρίσης, την αναζωογόνηση του τομέα των μικρών επιχειρήσεων και την παροχή βοήθειας για την επανεκκίνηση της οικονομίας. Παρά τις νέες νομοθετικές αλλαγές και την ψηφιοποίηση των δημόσιων προμηθειών, σχεδόν το ήμισυ του συνόλου των δημόσιων διαγωνισμών καταλήγει σε διαδικασία με μία και μόνη προσφορά. Ο υψηλός αριθμός μοναδικών προσφορών υπονομεύει την αποτελεσματικότητα του συστήματος δημοσίων προμηθειών. Ο επαγγελματισμός στον τομέα των δημόσιων προμηθειών θα μπορούσε να συμβάλει στη βελτίωση της συμμόρφωσης με τους κανόνες της Ένωσης και να καταστήσει δυνατή τη σύναψη στρατηγικών συμβάσεων. Βάσει ελέγχων της Επιτροπής για δημόσιες συμβάσεις σχετιζόμενες με έργα που συγχρηματοδοτήθηκαν από την Ένωση και πραγματοποιήθηκαν τα τελευταία έτη, διαπιστώθηκαν συστημικές ανεπάρκειες και αδυναμίες στο σύστημα ελέγχου των δημόσιων συμβάσεων. Το 2019 η Επιτροπή επέβαλε στην Ουγγαρία δημοσιονομικές διορθώσεις ύψους περίπου 1 δισ. EUR λόγω των προαναφερόμενων ανεπαρκειών.

               (30)Η αντιμετώπιση του επιθετικού φορολογικού σχεδιασμού είναι καίριας σημασίας για τη βελτίωση της αποδοτικότητας και της δικαιοσύνης των φορολογικών συστημάτων. Οι δευτερογενείς επιπτώσεις των στρατηγικών επιθετικού φορολογικού σχεδιασμού των φορολογουμένων μεταξύ των κρατών μελών απαιτούν συντονισμένη δράση των εθνικών πολιτικών για να συμπληρωθεί η νομοθεσία της Ένωσης. Η Ουγγαρία έχει λάβει μέτρα κατά του επιθετικού φορολογικού σχεδιασμού με την εφαρμογή διεθνών και ευρωπαϊκών πρωτοβουλιών που έχουν ήδη συμφωνηθεί, πλην όμως η μη παρακράτηση φόρου στην πηγή στην Ουγγαρία επί εξερχόμενων εισοδημάτων προς υπεράκτια χρηματοπιστωτικά κέντρα μπορεί, ενδεχομένως, να παρέχει μια οδό διαφυγής κερδών από την ΕΕ χωρίς την καταβολή του μεριδίου φόρων που τους αναλογεί. Παρότι οι εξερχόμενες ροές εισοδημάτων, όπως δικαιώματα εκμετάλλευσης, τόκοι και μερίσματα, προς υπεράκτια χρηματοπιστωτικά κέντρα ήταν σχετικά περιορισμένες την περίοδο 2013-2017, η Ουγγαρία καταγράφει κυμαινόμενες και σχετικά υψηλές εισροές και εκροές κεφαλαίων μέσω οντοτήτων ειδικού σκοπού, γεγονός που υποδηλώνει πιθανή ευπάθεια σε πρακτικές επιθετικού φορολογικού σχεδιασμού.

               (31)Στο πλαίσιο της κρίσης λόγω της νόσου COVID-19, είναι ιδιαίτερα σημαντικό να διασφαλιστούν η λειτουργία των υποδομών κρίσιμης σημασίας και η ελεύθερη κυκλοφορία των εμπορευμάτων σε ολόκληρη την ενιαία αγορά, καθώς και να παρακολουθείται και να διασφαλίζεται η ορθή λειτουργία των αλυσίδων εφοδιασμού σε συνεργασία με τις γειτονικές χώρες. Ως εκ τούτου, η άρση των μέτρων που ελήφθησαν κατά τη διάρκεια της κρίσης λόγω της νόσου COVID-19, ιδίως ο περιορισμός των εξαγωγών φαρμακευτικών ουσιών και φαρμάκων με σκοπό τη διάθεσή τους πρωτίστως στην Ουγγαρία, θα συμβάλει στην κάλυψη των αναγκών των πολιτών σε ολόκληρη την ΕΕ με τρόπο συνεκτικό και πνεύμα αλληλεγγύης και θα αποτρέψει τον κίνδυνο ελλείψεων και διαταραχών στις αλυσίδες εφοδιασμού. Τέλος, θα προετοιμάσει το έδαφος για μια επιτυχή συντονισμένη στρατηγική εξόδου της ΕΕ από την κρίση της νόσου COVID-19.

               (32)Ενώ οι παρούσες συστάσεις επικεντρώνονται στην αντιμετώπιση των κοινωνικοοικονομικών επιπτώσεων της πανδημίας και στη διευκόλυνση της οικονομικής ανάκαμψης, οι ειδικές ανά χώρα συστάσεις του 2019, που εκδόθηκαν από το Συμβούλιο στις 9 Ιουλίου 2019, κάλυπταν επίσης μεταρρυθμίσεις απαραίτητες για την αντιμετώπιση μεσοπρόθεσμων έως και μακροπρόθεσμων διαρθρωτικών προκλήσεων. Οι εν λόγω συστάσεις παραμένουν επίκαιρες και θα συνεχιστεί η παρακολούθησή τους καθ’ όλη τη διάρκεια του ετήσιου κύκλου του Ευρωπαϊκού Εξαμήνου του επόμενου έτους. Το ίδιο ισχύει και για τις συστάσεις που αφορούν οικονομικές πολιτικές σχετικές με επενδύσεις. Αυτές οι τελευταίες συστάσεις θα πρέπει να ληφθούν υπόψη για τον στρατηγικό προγραμματισμό της χρηματοδότησης της πολιτικής συνοχής μετά το 2020, μεταξύ άλλων για μέτρα άμβλυνσης και στρατηγικές εξόδου όσον αφορά την τρέχουσα κρίση.

               (33)Η διαφθορά, η πρόσβαση σε δημόσιες πληροφορίες και η ελευθερία των μέσων ενημέρωσης προκαλούσαν ανησυχίες ακόμη και πριν από την κρίση. Οι τομείς αυτοί είναι ακόμη πιο εκτεθειμένοι σε περαιτέρω επιδείνωση της κατάστασης κινδύνου, καθώς οι μηχανισμοί ελέγχου έχουν αποδυναμωθεί. Οι διαδικασίες διερεύνησης και δίωξης φαίνονται λιγότερο αποτελεσματικές στην Ουγγαρία σε σύγκριση με άλλα κράτη μέλη. Δεν υπάρχει αποφασιστική συστηματική δράση για τη δίωξη της διαφθοράς σε υψηλό επίπεδο. Η λογοδοσία για αποφάσεις θέσης ερευνών στο αρχείο εξακολουθεί να αποτελεί πηγή ανησυχίας, διότι δεν υπάρχουν αποτελεσματικά ένδικα μέσα προσβολής των αποφάσεων της εισαγγελικής αρχής για μη άσκηση δίωξης εικαζόμενων εγκληματικών δραστηριοτήτων. Οι περιορισμοί στην πρόσβαση σε πληροφορίες εξακολουθούν να παρεμποδίζουν την καταπολέμηση της διαφθοράς. Οι πρακτικές που αποτρέπουν την πρόσβαση σε δημόσιες πληροφορίες μπορούν να αποθαρρύνουν τους πολίτες και τις μη κυβερνητικές οργανώσεις από την άσκηση των συνταγματικών δικαιωμάτων τους.

               (34)Το Ευρωπαϊκό Εξάμηνο παρέχει το πλαίσιο για τον συνεχή συντονισμό της οικονομικής πολιτικής και της πολιτικής για την απασχόληση στην Ένωση, ο οποίος μπορεί να συμβάλει σε μια βιώσιμη οικονομία. Τα κράτη μέλη έχουν καταγράψει, στα εθνικά τους προγράμματα μεταρρυθμίσεων για το 2020, την πρόοδο που έχει σημειωθεί ως προς την εφαρμογή των Στόχων Βιώσιμης Ανάπτυξης (ΣΒΑ) των Ηνωμένων Εθνών. Με τη διασφάλιση της πλήρους εφαρμογής των κατωτέρω συστάσεων, η Ουγγαρία θα συμβάλει στην πρόοδο ως προς την επίτευξη των ΣΒΑ και στην κοινή προσπάθεια να διασφαλιστεί η ανταγωνιστική βιωσιμότητα στην Ένωση.

               (35)Στο πλαίσιο του Ευρωπαϊκού Εξαμήνου του 2020, η Επιτροπή προέβη σε ολοκληρωμένη ανάλυση της οικονομικής πολιτικής της Ουγγαρίας και τη δημοσίευσε στην έκθεση του 2020 για τη χώρα. Επίσης, αξιολόγησε το πρόγραμμα σύγκλισης του 2020 και το εθνικό πρόγραμμα μεταρρυθμίσεων του 2020, καθώς και τη συνέχεια που δόθηκε στις συστάσεις που είχαν απευθυνθεί προς την Ουγγαρία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Ουγγαρία, αλλά και τη συμμόρφωσή τους με τους κανόνες και τις κατευθύνσεις της Ένωσης, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε επίπεδο Ένωσης κατά τη διαμόρφωση μελλοντικών εθνικών αποφάσεων.

               (36)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης του 2020 και η γνώμη του
                  10
                αποτυπώνεται ειδικότερα στη σύσταση 1 κατωτέρω,

               ΣΥΝΙΣΤΑ στην Ουγγαρία να μεριμνήσει το 2020 και το 2021 προκειμένου:

               1.να λάβει όλα τα αναγκαία μέτρα, σύμφωνα με τη γενική ρήτρα διαφυγής, για την αποτελεσματική αντιμετώπιση της πανδημίας, τη βιωσιμότητα της οικονομίας και, ακολούθως, τη στήριξη της ανάκαμψης· όταν το επιτρέψουν οι οικονομικές συνθήκες, να επιδιώξει την εφαρμογή δημοσιονομικών πολιτικών που αποσκοπούν στην επίτευξη συνετών μεσοπρόθεσμων δημοσιονομικών θέσεων και στη διασφάλιση της βιωσιμότητας του χρέους, με παράλληλη ενίσχυση των επενδύσεων· να διευθετήσει τις ελλείψεις εργαζομένων στον τομέα της υγείας και να εξασφαλίσει επαρκή προμήθεια ιατρικών προϊόντων και υποδομών κρίσιμης σημασίας, ώστε να αυξηθεί η ανθεκτικότητα του συστήματος υγείας· να βελτιώσει την πρόσβαση σε ποιοτικές υπηρεσίες προληπτικής και πρωτοβάθμιας περίθαλψης·

               2.να προστατεύσει την απασχόληση με ενισχυμένες ρυθμίσεις μειωμένου ωραρίου εργασίας και αποτελεσματικές ενεργητικές πολιτικές για την αγορά εργασίας, και να παρατείνει τη διάρκεια των παροχών ανεργίας· να βελτιώσει την επάρκεια της κοινωνικής πρόνοιας και να εξασφαλίσει την πρόσβαση όλων σε βασικές υπηρεσίες και σε ποιοτική εκπαίδευση·

               3.να μεριμνήσει για τη στήριξη της ρευστότητας των μικρών και μεσαίων επιχειρήσεων· να επισπεύσει ώριμα έργα δημόσιων επενδύσεων και να προωθήσει τις ιδιωτικές επενδύσεις για τη στήριξη της οικονομικής ανάκαμψης· να εστιάσει τις επενδύσεις στην πράσινη και την ψηφιακή μετάβαση, ιδίως στην καθαρή και αποδοτική παραγωγή και χρήση ενέργειας, στις βιώσιμες μεταφορές, στη διαχείριση των υδάτων και των αποβλήτων, στην έρευνα και την καινοτομία, καθώς και σε ψηφιακές υποδομές για τα σχολεία·

               4.να διασφαλίσει ότι κάθε μέτρο έκτακτης ανάγκης είναι αυστηρά αναλογικό, περιορισμένο χρονικά, σύμφωνο με τα ευρωπαϊκά και διεθνή πρότυπα και δεν παρεμβαίνει στις επιχειρηματικές δραστηριότητες και στη σταθερότητα του ρυθμιστικού περιβάλλοντος· να εξασφαλίσει αποτελεσματική συμμετοχή των κοινωνικών εταίρων και των ενδιαφερόμενων μερών στη διαδικασία χάραξης πολιτικής· να βελτιώσει τον ανταγωνισμό στις δημόσιες προμήθειες·

               5.να ενισχύσει το φορολογικό σύστημα έναντι του κινδύνου επιθετικού φορολογικού σχεδιασμού.

               Βρυξέλλες,

                     Για το Συμβούλιο

                  Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        SWD(2020) 516 final.

                     (3)

                        ΕΕ C 301 της 5.9.2019, σ. 117.

                     (4)

                        COM(2020) 112 final.

                     (5)

                        COM(2020) 123 final.

                     (6)

                        Κανονισμός (ΕΕ) 2020/460 του Ευρωπαϊκού Κοινοβουλίου και του Συμβουλίου, της 30ής Μαρτίου 2020, για την τροποποίηση των κανονισμών (ΕΕ) αριθ. 1301/2013, (ΕΕ) αριθ. 1303/2013 και (ΕΕ) αριθ. 508/2014 όσον αφορά ειδικά μέτρα για την κινητοποίηση επενδύσεων στα συστήματα ιατροφαρμακευτικής περίθαλψης των κρατών μελών και σε άλλους τομείς των οικονομιών τους για την αντιμετώπιση της επιδημικής έκρηξης του COVID-19 (Πρωτοβουλία Επενδύσεων για την Αντιμετώπιση του Κορωνοϊού) (ΕΕ L 99 της 31.3.2020, σ. 5) και κανονισμός (ΕΕ) 2020/558 του Ευρωπαϊκού Κοινοβουλίου και του Συμβουλίου, της 23ης Απριλίου 2020, για την τροποποίηση των κανονισμών (ΕΕ) αριθ. 1301/2013 και (ΕΕ) αριθ. 1303/2013 όσον αφορά ειδικά μέτρα για την παροχή έκτακτης ευελιξίας στη χρήση των Ευρωπαϊκών Διαρθρωτικών και Επενδυτικών Ταμείων για την αντιμετώπιση της επιδημικής έκρηξης της COVID-19 (ΕΕ L 130 της 24.4.2020, σ. 1).

                     (7)

                        Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες, εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε περίοδο τεσσάρων ετών. Συνυπολογίζονται τα μέτρα διακριτικής ευχέρειας στο σκέλος των εσόδων ή οι αυξήσεις εσόδων που είναι υποχρεωτικές δια νόμου. Τα έκτακτα μέτρα τόσο στο σκέλος των εσόδων όσο και στο σκέλος των δαπανών συμψηφίζονται.

                     (8)

                        ΕΕ L 329 της 19.12.2019, σ. 91–93

                     (9)

                        SWD(2019) 1016 final

                     (10)

                        Βάσει του άρθρου 9 παράγραφος 2 του κανονισμού (ΕΚ) αριθ. 1466/97 του Συμβουλίου.